ODRŽANA PANEL DISKUSIJA POSVEĆNA DIJASPORI — Bosnjaci.Net\nDani bošnjačke dijaspore\nU vijećničkoj Sali Općine Breza održana je panel diskusija posvećena dijaspori, a u sklupu obilježavanja Dana bošnjačke dijaspore. Organizatori događaja bili su Udruženje za razvoj saradnje domovine i dijaspore i BZK Preporod.\nNa početku panel diskusije obratio se načelnik Općine Breza Vedad Jusić, koji je zahvalio organizatorima na inicijativi za održavanje programa posvećenog dijaspori, koja je podjednako važna za lokalnu, ali i širu zajednicu.\nPredsjednik BZK Preporod Breza Derviš Kadrić, istako je da BZK Preporod prepoznaje bošnjačku dijasporu kao važan faktor u izgradnji domovine, što je jedan od razloga zbog čega BZK Preporod učestvuje u organizaciji jednog ovakvog događaja. Kadrić je zahvalio Udruženju za razvoj saradnje domovine dijaspore koje već skoro dvije godine nastoji na različite načine promovirati i podsticati saradnju na relaciji domovina – dijaspora.\nPrvi panelista, historičar i predsjednik Udruženja za razvoj saradnju domovine i dijaspore Admir Lisica, govorio je na temu „Uloga dijaspornih zajednica u razvoju domovine – primjeri Irske, Palestine, Turske, Kosova“. Prema njegovim riječima, navedene dijasporne zajednice su na različite načine utjecale na razvoj svojih matičnih država, što i nama može biti dobar primjer.\n„Ako primjerice govorimo o Irskoj, izuzetno je bitno istaći da je ova država od iseljeničke, postala useljenička zemlja o čemu nam govori veliki broj ekonomskih migranata koji dolaze u Irsku. Ova zemlja je nizom reformi i dobrom saradnjom između irske vlade i dijaspore unaprijedila ekonmski razvoj Irske. U Južnoj Americi postoji zajednica od 500.000 kršćana Palestinaca, koji u javnom prostoru lobiraju za palestinsko pitanje, a u velikoj mjeri su i politički aktivni. Prilikom lobiranja za nezavisnost Kosova, veliku ulogu imala je dijaspora, a njen interes za domovinu ogleda se i u masovnom odzivu prilikom izbora u ovoj zemlji, kada hiljade pripadnika dijaspore dolazi na izbore. Iz svih ovih primjera i naša mnogobrojna dijaspora može uzeti pouku na koji način može doprinijeti u kontekstu jačanja domovine“, istako je između ostalo Lisica.\nSekretar URSD i historičar Amir Nesimović govorio je na temu „Organiziranost bošnjačke i bh, dijaspore kroz udruženja i džemate“. Kako kaže, džemati su imali veliku ulogu u organiziranju dijaspore, posebno u ratnom periodu.\n„Džemati su u periodu agresije bili stub organiziranja Bošnjaka u dijaspori. Oni nisu bili samo orijentirani na vjerske praktikante, već na sve naše građane koji su bili primorani napustiti domovinu. Neki džemati postoje preko 30 ili 40 godina, što dovoljno govori o njihovom kontinuirano dobrom radu. Veliki broj dopunskih škola na bosanskom jeziku, svjedoči da naši ljudi održavaju snažnu vezu sa svojom domovinom i nastoje očuvati identitet daleko od kuće. Bitno je napomenuti da osim džemata, dopunskih škola, postoji i veliki broj kulturno-umjetničkih i sportskih udruženja širom svijeta koji nose bošnjački i bh. prefiks“, kaže Nesimović.\nDugogodišnji novinar Sanadin Voloder i član UO URSD, pokušao je dati odgovor na pitanje „Šta je nama dijaspora“?. On je u izlaganju tematizirao odnos domovine prema dijaspori, uz referiranje na svoj dosadašnji novinarski rad i praćenje tema važnih za bošnjačku dijasporu.\n„Mi iz Udruženje za razvoj saradnje domovine i dijaspore nastojimo povezivati pojedince i grupe iz domovine i dijaspore kroz različite panel diskuje koje organiziramo. Ciljna grupa su nam mladi intelektualci, poduzetnici, te ostali javni radnici. Moramo biti posvećeniji dijaspori, zbog toga naše udruženje ne želi da se bavi humanitarnim radom, već isključivo dugoročnim projektima. Dijaspora nam je izuzetno važna i ukoliko budem s njom na pravi način sarađivali, bit će jača Bosna i Hercegovina, to moramo uvijek isticati. U narednom periodu URSD će i dalje povezivati domovinu i dijasporu na različite načine, a nadamo se da će u narednom periodu i vlasti na svim nivoima unaprijediti saradnju sa dijasporom“, konstatirao je Voloder.


Novak Đoković Fondacija u Topoli otvorila 49. vrtić za još 60 mališana - Novak Djokovic Foundation\nVesti\tNovosti i informacije Novak Đoković Fondacija u Topoli ...\nby NDFAdmin, Objavljeno 23. дец 2021.\nNovak Đoković Fondacija nastavlja svoju misiju pomoći vrtićima i deci širom Srbije; u Topoli je otvoren novi objekat sa idealnim uslovima za rast i razvoj najmlađih.\nNovak Đoković Fondacija je zvanično otvorila vrtić pri predškolskoj ustanovi „Sofija Ristić“ u Topoli, projekat koji je realizovan kroz saradnju sa Opštinom Topola. Svečanom otvaranju novog objekta prisustvovali su su-osnivačica i globalna direktorka Fondacije Jelena Đoković, nacionalna direktorka Maja Kremić, direktorka predškolske ustanove Gordana Nidžović, predsednik opštine Topola Igor Petrović i zamenica predsednika opštine Jasna Vuković. Vrtić u Topoli je 49. po redu koji je Fondacija rekonstruisala, adaptirala i opremila.\nPovršina celog objekta iznosi 850m2, dok je Fondacija u potpunosti rekonstruisala, adaptirala i opremila 250m2 – u sklopu kojih se nalaze dve radne sobe za 60 dece, kao i prateće prostorije, hodnik i toaleti. Fondacija je uz pomoć svojih donatora dodatno obezbedila izolaciju kompletne površine zgrade. Prema rečima predstavnika lokalne samouprave, pokretanje inicijative od strane Fondacije učinilo je da se i Opština Topola aktivno uključi u radove, što je omogućilo da se zgrada koja potiče iz 70-ih godina prošlog veka dodatno modernizuje u svom trpezarijskom i kuhinjskom delu, sa novom telekomunikacijskom i internet vezom – i grejanjem na gas.\nJelena čita mališanima (ne baš tako) strašnu priču.\nUkupna vrednost projekta iznosi 15 miliona dinara – od čega je vrednost donacije Fondacije 11,5 miliona dinara – u okviru čega je 8,5 miliona odvojeno za izvođenje svih neophodnih radova, dok je do 3 miliona određeno za opremanje novih radnih i pratećih prostorija. Glavni partner na ovom projektu je dm drogerie markt, jedna od društveno najangažovanijih kompanija u zemlji. Podršku su pružile i kompanije Henkel – brend Ceresit, Grubin, Enmon i Takett.\n„Predškolska ustanova „Sofija Ristić“ prepoznata je po dugoj traidiciji. Proširivanjem kapaciteta, dobiće novi sjaj i sve što je potrebno kako bi se najmlađima pružili idealni uslovi za rast i razvoj u podsticajnom okruženju za učenje. Novak Đoković Fondacija uvek stavlja dobrobit deteta u prvi plan, što na duže staze podrazumeva poboljšanje kvaliteta života čitave zajednice. Radujemo se što ćemo divnim domaćinima iz Topole i njihovoj deci svakodnevnicu učiniti još lepšom – i zahvaljujemo se Opštini i donatorima na odličnoj saradnji,“ izjavila je Jelena Đoković, globalna direktorka Novak Đoković Fondacije.\nNove drugarice ubeđuju Maju da isplete kiku.\n„Topola je sredina priznate tradicije i gostomprimstva, poznata i po vinogradima, kao i bogatom verskom i kulturnom značaju. Iz ovih razloga, Novak Đoković Fondacija je odlučila da sa svojim partnerima uloži u ovaj vrtić i podstakne lokalne porodice da, zajedno sa svojom divnom decom – ostanu u Topoli i nastave da čine ovo mesto jedinstvenim. Naročito nas raduje što ćemo otvaranjem ovog vrtića listu čekanja svesti na minimum,“ dodala je Maja Kremić, nacionalna direktorka Fondacije.\nJasna Vuković, Maja Kremić, Jelena Đoković i Gordana Nidžović postavljaju tablu.\n„Saradnja sa Novak Đoković Fondacijom za nas predstavlja veliku privilegiju i čast. Naš vrtić je počeo sa radom 1985. godine, 40 godina posle osnivanja prvog zabavišta za decu u Topoli – i zahvaljujući dosadašnjoj podršci lokalne samouprave i od danas Novak Đoković Fondacije – proširili smo svoje kapacitete, povećali obuhvat dece i prerasli u ustanovu vrednu pažnje i za ponos građana Topole i okoline. Hvala vam što ste omogućili da naša deca provode vreme u prostoru koji je podsticajan, inspirativan, kreativan i moderan – i sigurna sam da će dugo pamtiti naše današnje druženje,” istakla je Gordana Nidžović, direktorka Predškolske ustanove “Sofija Ristić”.\nJedna od prostorija u Topoli u kojoj smo se igrali danas!\n“Ovim velikim gestom Novak Đoković Fondacije dobili smo ono što nam je bilo neophodno i prekopotrebno – smeštaj za našu decu u bezbednom i za boravak prijatnom prostoru – čime ćemo njihovo detinjstvo i odrastanje učiniti lepšim. Fondacija je i ovog puta ispunila jedan od svojih ciljeva – doprinela je obezbeđenju boljih uslova u našoj zajednici za odrastanje dece predškolskog uzrasta. U nadi da ćemo, zajedno sa Fondacijom, u narednom periodu učestvovati i pomagati realizaciju sličnih projekata u Opštini Topola – izražavamo našu neizmernu zahvalnost na ovakvom daru!” izjavila je zamenica predsednika opštine Topola Jasna Vuković.


Derbi posle kojeg niko neće biti zadovoljan - Izazov\nRadio-televizija Srbije 18. oktobra 2020. 19:34\nCrveno-beli su nadoknadili minus i prekinuli post u derbijima dug više od 450 minuta i sačuvali osam bodova prednosti u odnosu na najvećeg rivala.\nUvertira za najvažniju utakmicu u ovom delu sezone nije bila dobra ni za jednu ekipu – šampion Srbije "pokosio" je koronavirus, pa nisu mogli da nastupe Mirko Ivanić i Gejlor Kanga, dok su na drugoj strani zbog povreda izostali Žan-Kristof Baebek, Filip Holender i Aleksandar Šćekić, a rovit bio Ivan Obradović.\nAtmosfera je, kako su akteri više puta naglasili, bila čudna jer se igralo pred praznim tribinama.\nTreneru Zvezde Dejanu Stankoviću je od petog minuta bilo jasno da je pogrešio što je u vatru bacio mladog Strahinju Erakovića, pošto je Zvezdin štoper napravio veliku grešku i omogućio Partizanu rano vođstvo. Erakovića je greška dodatno uzdrmala, u nastavku susreta je bio poprilično nervozan, igrao u strahu od greške i nekoliko puta je taj deo odbrane bio mnogo porozniji od svih ostalih.\nIstina, 19-godišnji defanzivac delimično se iskupio u 41. minutu, kada je posle brze kontre stigao Lazara Markovića i onemogućio ga da bolje šutira u situaciji "1 na 1" sa Milanom Borjanom.\nMeđutim, strateg crveno-belih mnogo nezadovoljniji biće zbog činjenice da je protivnički tim uspeo potpuno uguši uticaj El Fardua Bena, Veljka Nikolića i Željka Gavrića.\nNjih trojica bili su gotovo nevidljivi u poslednjoj trećini terena, retko kada otvarali prostor bekovima i jedino su Aleksandar Katai i Dijego Falčineli uspevali da prave višak. Katai je u nekoliko navrata "otvarao" teren ulaskom sa levog boka, dok je italijanski napadač bio najkontretniji, ali i bez uspeha u završnici.\nI Stanković je u zaključku utakmice apostrofirao mnogo "igre unazad", što nije spremano, niti je stil srpskog šampiona, u trenucima kada je ekipa u odličnoj formi. To jeste delimično "težina" najveće srpske fudbalske utakmice, ali i problem za koji u Ljutice Bogdana ne uspevaju da reše već duži niz godina.\nZvezda protiv večitog rivala nikako ne pokazuje pravi fudbal, dobru formu i sve ono što je krasi protiv ostalih superligaša, nekada i evropskih ekipa. Mentalno pripremiti igrače je mnogo teže nego fizički, zato Dekijev stručni štab ima na čemu da radi do sledećeg okršaja.\nS druge strane, Aleksandar Stanojević je uprkos dobrom početku utakmice naišao na nove probleme, Sejduba Suma je morao da napusti teren zbog povrede oka nakon samo 15 minuta, pa je Partizan ulaskom Markovića ostao bez ikakvih rešenja na klupi za drugi deo susreta.\nCrno-beli su, kao mnogo puta u poslednjih nekoliko godina, mnogo bolje započeli "večiti derbi" i imali Zvezdu baš tamo gde su želeli. Načeli su je na vreme, a potom kontranapadima pretili i pokušavali do drugog gola.\nIstina je da su gosti diktirali ritam igre, imali veći posed lopte, ali je malo nedostajalo da domaćin na odmor ode sa 2:0, a onda bi drugo poluvreme bilo mnogo drugačije.\nSkraćeni "roster", kao i strah koji se uvukao ofanzivom protivnika, značio je da će se Stanojevićev tim braniti u drugih 45 minuta, što je veoma teško protiv napadačkog potencijala Zvezde.\nKako smo spomenuli samo jedan deo onoga čime Stanković ne može biti zadovoljan, isto važi i za trenera crno-belih. Osim peha sa Sumom, činjenice da u polju njegovi izabranici nisu pokazali ono što treba, najveći razlog svakako je velika investicija Miloš Jojić.\nMomak koji se vratio u Humsku posle relativno neuspešnih epizoda "preko", od prvog minuta delovao je umorno i nespremno. Teško se kretao, bio spor i trom u reakcijama i pokvario sve ono što je Partizanu moglo da donese dobrog.\nFizički umor utiče i na donošenje samih odluka na terenu, jednu potpunu pogrešnu doneo je u 74. minutu, kada je povukao Sanoga za dres i neshvatljivo napravio penal. Spomenuta kontroverzna situacija prethodila je tom faulu nekadašnjeg reprezentativca, pošto nije sigurno da je nakon šuta Kataija bio korner, ali ga je sudija Novak Simović dosudio.\nSušta suprotnost Jojiću svakako je bio Svetozar Marković i pokazao zbog čega su ga želeli u redovima Partizana. Kombinacija sa Makijem Banjkom bi mogla da bude pravi pogodak. Njima će Stanojević sigurno biti zadovoljan, ali je i on rekao da trenutno ne može da nema kiseli osmeh na licu jer je njegova ekipa "imala utakmicu u rukama" i nije smanjila bodovnu razliku.\nPosle 163. "večitog derbija" situacija na tabeli je ostala ista, odnos najvećih srpskih klubova je ostao isti, ali postoje nagoveštaji određenih promena. Partizan deluje spremno, odlučno, a sada i sposobno da pripreti komšijama sa Topčiderskog brda i Zvezda će morati da bude na najvišem nivou ukoliko želi da nastavi dominaciju u srpskom fudbalu.\nMaradona bi da ponovi ”Božju ruku”, ali ovoga puta da ona bude desna!\nMARADONU PITALI ŠTA ŽELI ZA 60. ROĐENDAN: Njegov odgovor je hit, a…\nRasplet u Barseloni, Bartomeu podneo ostavku\nBajernovo slavlje u Moskvi, Inter bled protiv Šahtjora u Kijevu\nLŠ: Tadić i Ajaks u Italiji, Jović i Real u Nemačkoj\nInfantino zaražen koronavirusom\nZvezdi i Liberecu pravdu će deliti Portugalac Verisimo\nAzerbejdžan će Crnu Goru dočekati u Zagrebu


Junak Egera: Miloš Ćuk tokom nastupa za reprezentaciju Srbije\nPartizanu je ovo drugi poraz u najelitnijem takmičenju, dok je Eger upisao prvi trijumf. Najefikasniji kod crno-belih bio je Ognjen Stojanović sa četiri gola, Nikola Jakiš sa dva, a Marko Janković i Radomir Drašović dali su po jedan.\nU redovima pobedničkog tima istakli su se Miloš Ćuk i Norbert Hošnjanski sa po dva gola.\nCrno-beli su uz dva gola Jakšića i jednim pogotkom Stojanovića vodili sa 3:2 posle prve četvrtine, ali je Eger naredne dve rešio u svoju korist. U uzbudljivoj završnici Stojanović je doneo izjendačenje Partizanu, ali je 30 sekundi pre kraja Ćuk zatresao mrežu za trijumf Mađara. Jakšić je do kraja utakmica dva puta pokušavao, ali nije uspeo da pogodi gol gostiju.\n"Odigrali smo na vrlo visokom nivou. Bili smo ravnopravan rival daleko iskusnijoj ekipi koja ima moćne igrače, koja je skup sjajnih vaterpolista iz Mađarske, Srbije i Crne Gore. Partizanovi prvotimci su odigrali na najbolji mogući način. Nemam šta da im zamerim. Ostaje žal što nismo osvojili bar bod", rekao je trener Partizana Zoran Milenković.\nCrno-beli u narednom kolu gostuje Hanoveru 21. decembra, dok Eger dočekuje Pro Reko.\nU organizaciji Altruističke mreže "Šampioni srca" Matematičke gimnazije iz Beograda utakmici su prisustvovala i osmorica dečaka iz Avganistana i Pakistana, štićenika Zavoda za vaspitanje dece i omladine iz Beograda, koji su kao izbeglice sami došli u Srbiju.


Omladinski klub Novi Val - Blagaj | RAK BiH provodi anketu o informisanosti građana o uticaju elektromagnetnog polja\n23 dec RAK BiH provodi anketu o informisanosti građana o uticaju elektromagnetnog polja\nPosted at 10:11h in Eko Hub Vijesti, Novosti\tby\tnovival\nRegulatorna agencija za komunikacije BiH sprovodi elektronsku anketu o stepenu informisanosti stanovništva u BiH o uticaju elektromagnetnog polja. Ciljna grupa ovog istraživanja su lica oba pola, životne dobi od 15 do 65 godina, svih nivoa obrazovanja i zanimanja.\nCiljevi ovog istraživanja su: utvrđivanje stepena informisanosti stanovništva o dozvoljenim nivoima elektromagnetnog polja (EMP), utvrđivanje stepena korištenja bežičnih i mobilnih tehnologija i spremnosti za korištenje novih tehnologija, utvrđivanje poznavanja rasprostiranja i djelovanja EMP u prostoru, te mogućnost razlikovanja tačnih, provjerljivih i relevantnih informacija od dezinformacija o uticaju EMP-a na kvalitet života ljudi.\nAgencija ovim putem poziva sve građane da popune Elektronsku anketu o stepenu informisanosti stanovništva u BiH o pojavi elektromagnetnog polja (EMP) – , iznesu svoje stavove, informacije i iskustva na ovu temu, te na taj način pomognu da se identifikuju problemi i preduzmu odgovarajuće aktivnosti iz djelokruga nadležnosti Agencije u njihovom rješavanju.\nAnketa je anonimna, a prikupljeni podaci će biti korišteni isključivo u istraživačke svrhe. Rezultati istraživanja će nakon statističke analize i obrade biti javno objavljeni.\nAgencija će kontinuirano nastaviti da provodi aktivnosti na identifikovanju problema u oblasti elektromagnetnog polja, te njihovom rješavanju u okviru svoje nadležnosti.


Vest koju mnogi čekaju: Od 1.januara ukida se zabrana zapošljavanja u javnom sektoru - 27.11.2020, Sputnik Srbija\nVest koju mnogi čekaju: Od 1.januara ukida se zabrana zapošljavanja u javnom sektoru\nOd 1. januara sledeće godine do 31. decembra 2023. godine biće olakšano zapošljavanje na određeno i neodređeno vreme u javnom sektoru, nakon što je šest godina... 27.11.2020, Sputnik Srbija\nIzgleda da ponestaje kapilarnih glasova.\n18:13 27.11.2020 (Osveženo: 18:47 27.11.2020)\nOd 1. januara sledeće godine do 31. decembra 2023. godine biće olakšano zapošljavanje na određeno i neodređeno vreme u javnom sektoru, nakon što je šest godina na snazi bila zabrana zapošljavanja u tom sektoru.\nTo predviđa Izmena i dopuna zakona o budžetskom sistemu, koja se nalazi u skupštinskoj proceduri, a u kojoj je navedeno da će korisnicima javnih sredstava u naredne tri godine biti dozvoljeno da bez posebnih dozvola i saglasnosti Vlade Srbije prime nove ljude u radni odnos u svojstvu pripravnika.\nMeđutim, državna preduzeća i ustanove moći će za stalno da prime nove zaposlene u ograničenom broju, a koji ne sme biti veći od 70 odsto od ukupnog broja onih čiji je radni odnos u tom preduzeću ili ustanovi prestao u prethodnoj godini.\nO prijemu novozaposlenih iznad tog procenta odlučivaće Vlada Srbije, uz prethodno mišljenje Ministarstva finansija, prenosi RTS.\nUkupan broj zaposlenih na određeno vreme ne može biti veći od 10 odsto ukupnog broja zaposlenih na neodređeno vreme, osim uz saglasnost Vlade Srbije.\nTakođe, u zakonu se navodi i da će zapošljavanje biti moguće ukoliko državno preduzeće ili ustanova ima obezbeđena sredstva za plate, odnosno zarade, sa pripadajućim porezom i doprinosima za novozaposlene, kao i pod uslovima i u skladu sa procedurama predviđenim posebnim propisima.\nTakođe, ne odnose se ni na postavljena i imenovana lica u državnim organima i organima jedinica teritorijalne autonomije i lokalne samouprave, kao i na direktore javnih preduzeća, društava kapitala, ustanova i javnih agencija čiji su osnivači Republika ili jedinice teritorijalne autonomije, odnosno lokalne samouprave.\n27 Novembar 2020, 20:22


Vijest koja će obradovati mnoge fanove nikada prežaljenog i prerano preminulog Tošeta Proeskog… Tošeta više nema, ali… – Sve za vas\nFondacija koja nosi naziv pokojnog makedonskog pevača Tošeta Proeskog, najavila je novi album na engleskom jeziku, ali i koncert povodom desetogodišnjice njegove smrti, preneli su brojni regionalni portali.\nIako nije tačno precizirano o kojoj je fondaciji reč, niti je moguće pronaći zvaničnu internet stranicu, u tekstovima se navodi da je rad na novom albumu na engleskom jeziku odavno počeo i to u studiju producenta Endija Rajta u Londonu, koji je sarađivao sa makedonskim pevačem.\nOsim toga, kako pišu makedonski mediji, album će se zvati “Secret Place” (“Tajno mesto”), a najavljen je i veliki koncert pod nazivom “Decenija bez Tošeta”, koji će podržati i Minastarstvo kulture Makedonije. Otkrivena su i nazivi dve pesme koje će se naći na posthumnom albumu – “Light the Flame” i “Where Do I Belong”.\nPodsetimo, pevač je poginuo 16. oktobra 2007. godine, kada je automobil koji je vozio Georgij Georgijevski udario je u teretno vozilo nakon što je vozač zaspao za volanom. Menadžerka Ljiljana Petrović, koja je lakše povređena, spavala je u trenutku nesreće baš kao i Toše, ali je pevač na mestu preminuo.


EU i SE nastavljaju podršku Z.Balkanu i Turskoj u reformama\nTanjug 10. oktobra 2019. 13:14\nSKOPLJE – Evropska unija i Savet Evrope će nastaviti da podržavaju reforme u oblastima ljudskih prava, demokratije i vladavine prava u regionu Zapadnog Balkana i Turske, istaknuto je na regionalnoj konferenciji u Skoplju gde su predstavljeni rezultati prve faze zajedničkog programa Horizontal Facility.\nŠef Jedinice Evropske komisije za regionalnu saradnju i programe Generalnog direktorata za susedstvo i pregovore o proširenju Kolin Volf rekao je da se Horizontal Facility program bavi ključnim pitanjima koja doprinose poštovanju osnovnih prava. „Ljudi moraju da znaju da su njihova prava zaštićena i važno je zadržati mlade ljude u regionu. Oni moraju da znaju da mogu ostvariti svoje nade i snove u svojim zemljama“ istakao je on, dodavši da zajedno možemo stvoriti Evropu koja se fokusira na naše vrednosti, štiti ih i čuva.\nDirektorka Generalnog direktorata za programe Saveta Evrope Verena Tejlor istakla je da je glavna poruka konferencije, koja je okupila više od 200 predstavnika Albanije, Bosne i Hercegovine, Crne Gore, KiM, Severne Makedonije, Srbije i Turske, to da su Zapadni Balkan i Turska važni za Evropu, navodi se u saopštenju za medije.\n„Vi ste nam važni, zato kombinujemo naše najbolje ‘alate’ da bismo vam pomogli u procesima reformi“, rekla je Tejlor i naglasila je važnost učešća predstavnika civilnog društva, sa kojima Savet Evrope uspešno sarađuje.\nMinistar spoljnih poslova Severne Makedonije Nikola Dimitrov izrazio je zadovoljstvo nastavkom druge faze ovog programa, rekavši da je njegova zemlja dobar primer, jer je, kako navodi, pokazala snažnu političku volju da sprovede neophodne reforme u sve četiri oblasti obuhvaćene ovim programom.\n“Sprovođenje programa Horizontal facility predstavlja važnu podršku. Vladavina prava, suzbijanje korupcije, sprečavanje diskriminacije te sloboda izražavanja i sloboda medija ključna su područja koja treba reformisati“, rekao je ministar Dimitrov.\nDruga faza ovog programa, vredna 41 milion evra, trajaće do 2022. godine i obuhvatiće šire teme, uključujući, po prvi put, temu slobode izražavanja i slobode medija.\nNova faza programa će se fokusirati na četiri tematska područja: sprovođenje pravde, suzbijanje korupcije, privrednog i organizovanog kriminala, sprečavanje diskriminacije i zaštitu prava osetljivih grupa, kao i slobodu izražavanja i slobodu medija.\nNastavak programa zasniva se na rezultatima njegove prve faze, koja je sprovedena od 2016. do 2019. godine.\nHorizontal Facility za Zapadni Balkan i Tursku (Horizontal Facility II) 2019-2022 je zajednička inicijativa Evropske unije i Saveta Evrope, pokrenuta radi saradnje s regionom Zapadnog Balkana i Turskom.\nProgram podržava prilagođene reformske procese o kojima su postignuti dogovori sa institucijama, u skladu sa relevantnim preporukama tela Saveta Evrope nadležnih za nadzor i savetovanje u oblasti ljudskih prava, vladavine prava i demokratije.


Mašina sa rizikom\nIstine i zablude - Tamnjenje u solarijumu\nKoža nas, kao najveći organ tela, štiti da ne izgubimo previše tečnosti, od sunčevih zraka, bakterija, zagađene okoline... Ali, njena moć zaštite nije neograničena. Pored toga i različiti faktori mogu utiču da se koža ošteti i da taj štit postane još slabiji.\nS obzirom da smo na pragu godišnjeg doba kada koža najčešće strada od UV zraka pravo je vreme da upozorimo na pogubno delovanje ultraljubičastog zrečanja koje stiže sa Sunca ali i iz nekih vrsta lampi koje se koriste u solarijumima.\nUltraljibičasti zraci prouzrokuju rak kože tako što iniciraju promene u ćelijama ili direktno oštećuju ćeliju ali mogu i indirektno da izazovu opaku bolest jer slabe mehanizme imunog sistema kože i celog organizma. Uostalom, brojna istraživanja su pokazala jasnu vezu između raka kože i izlaganja UV zracima bez zaštite. Oni koji imaju kožu tipa 1 (svetao ten koji, lako izgore a teško potamne, imaju plave ili zelene oči, plavu ili riđu kosu i veliki broj mladeža ili pega) mnogo su rizičnija grupa da obole od raka kože od onih sa tamnim ili maslinastim tenom.\nVećina ljudi može da predupredi pojavu raka kože tako što će da izbegava izlaganje suncu i drugim izvorima ultraljubičastog zračenja kao što su lampe u solarijumima. Mere opreza su posebno važne kada je reč o deci i tinejdžerima jer veće izlaganje suncu u detinjstvu i adolescenciji doprinosi da se poveća rizika od raka kože u kasnijem životnom dobu.\nZABLUDA: Solarijum je bezbedan način da se pocrni.\nISTINA: Istraživanja pokazuju da korišćenje solarijuma povećava rizik od raka kože i doprinosi preranom starenju kože. Jer, razlika između UV zračenja koje emituju lampe u solarijumu i onog koje dolazi od sunca je i u tipu i intenzitetu. Solarijumi proizvode koncentrovane doze UV zračenja koje mogu da budu i do pet puta jače od sunčevih u letnje podne. Ovo zračenje bi moglo da se opiše indeksom zračenja preko 60 (UV indeks preko 60)\nZABLUDA: Sunčanje u solarijumu nije rizično.\nISTINA: Korišćenje solarijuma može da dovede do ozbiljnih oštećenja kože jer čak i male doze UVA i UVB zraka oštećuju kožu, ubrzavaju proces starenja i mogu da izazovu rak kože. Inače, u solarijumu je glavno UVA zračenje a ovi zraci prolaze do najdubljih slojeva kože, prouzrokuju gubitak elastičnosti, snižavaju nivo kolagena i pojavu fleka dok UVB zraci, koji se, takođe, koriste u solarijumu produru u površinske slojeve kože i prouzrokuju opekotine i rak kože. Korišćenje solarijuma može da izazove i manje iritacije kože, kao što su osip, svrab i suvoću.\nDo nedavno se verovalo da je jedini uzročnik raka kože UVB zračenje a danas se zna da su i UVA i UVB zračenje odgovorni za pojavu te opake bolesti. Izlaganje očiju UVA zracima u solarijumu može da dovede do pojave konjuktivitisa i upale rožnjače, odnosno do oštećenja vida a kasnije da izazove kataraktu i privremeno slepilo. Neki lekovi, antibiotici i diuretici, kao i neki kozmetički preparati, mogu da povećaju osetljivost na UV zračenje iz solarijuma.\nZABLUDA: Solarijumi su odličan način da se pripremite za leto i sunčanje.\nISTINA: Boja koja se dobije na suncu obezbeđuje zaštitu jednaku onoj koju ima krema sa zaštitnim faktorom 4, a ona koja se dobije u solarijumu nudi manju zaštitu. Zbog toga tamnjenje u solarijumu ne može da pripremi za izlazak na sunce.\nZABLUDA: Solarijum pomaže da se poveća proizvodnja vitamina D.\nISTINA: Netačno. Uobičajene spolajšnje dnevne aktivnosti dovoljne su da aktiviraju vitamin D dok izlaganje kože ekstremnim nivoima UV zračenja u solarijumu nije bezbedno.\nSolarijum bi trebalo da izbegavate ako:\n- imate tip kože 1 ili prethodno dijagnostikovan rak kože ili porodičnu istoriju raka kože\n- ste u drugom stanju, bolujete od dijabetesa, imate srčane probleme, labijalni herpes, migrenu, epilepsiju, alergije, infekcije očiju, probleme sa krvnim pritiskom, nesvesticu, probleme sa bubrezima i urinarnim traktom i hiperaktivnost štitaste žlezde.\nDelove tela koje nikako ne bi trebalo da izlažete ultraljubičastom zračenju iz solarijuma su:\n- deo ispod pazuha, nos, genitalije, uši i usta.\n* Ako želite da imate taman ten kozmetički metodi samotamnjenja (kreme) se preporučuju pre odlaska u solarijum.\n* Nemojte da kombinujete sunčanje u solarijumu i napolju.\n* Uvek u solarijumu nosite zaštitne naočari.\n* Nikada nemojte da sunčate lice u solarijumu.\nKAKO DELUJU KREME ZA TAMNJENJE\nKako deluju kozmetički proizvodi za tamnjenje kože? Aktivni sastojak većine krema za samotamnjenje je dihidroksiaceton (DHA) i to je jedini aditiv koji je odobrila američka Uprava za hranu i lekove u proizvodima za samotamnjenje. Kada se nanese na kožu DHA reaguje sa mrtvim ćelijama na površini (stratum corneum) da bi je privremeno potamneli. Boja ne može da se ispere, ali postepeno bledi kako se mrtve ćelije skidaju sa kože. U većini slučajeva boja potpuno iščezava za pet do sedam dana. Kreme sa dihidroksiacetonom su bezbedne ako se ne nanose na lice, trebalo bi da se pazi da ne uđu u oči, nos i usta a kada su ovi preparati u spreju držite zatvorene oči i usta.\nMnogi proizvodi za tamnjenje bez sunca (losioni, kreme, gelovi, sprejovi) mogu da se koriste kod kuće, a rezultati su vidljivi posle 1 sata a boja se sasvim "razvije" za 8 do 24 sata. Postoje i proizvodi za korišćenje u kozmetičkim salonima koji daju ravnomerniju i puniju boju.\nPostoje i pilule za samotamnjenje, međutim, nisu bezbedne jer sadrže velike količine aditiva kantaksantina. Ako se ovaj aditiv uzima u većim količinama može da se taloži u pojedinim delovima tela i da doprinese da delovi kože poprime narandžastu ili braon boju kao i da izazove kantaksantinsku retinopatiju i formiranje kristala u retini. Pilule za samopotamnjivanje mogu da izazovu muku, dijareju, grčeve.\nVećina ovih proizvoda ne sadrži zaštitu od sunca, što znači da ne štite kožu od oštećenja koje mogu da izazovu sunčevi zraci pa obavezno koristite kreme za sunčanje sa, najmanje, faktorom 15.\nPozdrav Suncu za dobro jutro Školska torba puna tuđih promašaja Paceraj o Čaturangi Mašina sa rizikom Sve nijanse crvenog kristala Ni dan bez povrća Ljubavna alhemija sreće\nSitno zrno srce čuva...\nZamka ružičastih naočara ...\nBubamara čuva papriku...\nU heljdi je spas...\nUmiren ringišpil u glavi...\nMašina sa rizikom...\nDijagnoza na barometru ...\nLjubavna alhemija sreće...\nOstvari moj san...\nKapci na pola koplja...


Rukometaši remijem overili Evropsko prvenstvo – BiGportal.ba\nRukometaši remijem overili Evropsko prvenstvo\nSrbija je uspela da nadoknadi minus koji je imala tokom čitavog drugog poluvremena u Minsku i sada će kao drugoplasirana iz grupe 2 otići na šampionat ‘Starog kontinenta’.\nIako bez povređenih, Vujina, Šešuma i Markovića, oslabljen za izostanak Petra Nenadića i Stojkovića, uz rovitog Zelenovića, tim selektora Jovice Cvetkovića prikazao je partiju koja obećava sa nekim novim licima. U ulozi početne bekovske trojke snašli su se Obradović, Stevanović i Orbović, a epitet lidera tima dobio je Petar Đorđić, najbolji akter utakmice sa devet postignutih golova.\nĐorđić je držao priključak i u poslednji minut ušlo se prednošću rivala od jednog gola. Belorusi su izgubili loptu, ona je došla do Nemanje Obradovića koji je dvadesetak sekundi pre kraja postigao gol za izjednačenje.


Profil kompanije - Xiamen Meto Auto Parts Industry Co., Ltd\nMETO , kao najprofesionalnija proizvođača brisača u Kini, uzima "najbolji međunarodni brend" i "proizvod prvog izbora za kupce" kao perspektiva preduzeća, stvara korisnu vrednost za kupovinu "najbolji odnos prema učinku i cijeni" kao misija. U domenu brisača, Meto je poznat po patentu, različitim stilovima proizvoda, stabilnim kvalitetom i jednim višenamjenjem. Od univerzalnog tipa do ekskluzivnog tipa i vrste narudžbe, ti serijski proizvodi uvek čiste vidno polje i uživaju u zadovoljstvu u vožnji vaših automobila. Meto Insistirano tokom celog uzimanja "služi klijentu da bude zadovoljan" kao cilj, i donosi jasno, sigurnost, ugodan osećaj za vozača - Lepota, na putu ... Profil kompanije:\nXiamen METO Au delovi Industry Co, Ltd , lociran u kineskom prelepom luku - Xiamen , METO je osnovan 2004. Zgrada METO industrijske zone u 2011. Vlastiti 23000 kvadratnih metara, 60 miliona investicija. Nedavno ima oko 200 zaposlenih. METO je profesionalni proizvođač brisača koji se integriše sa R & D, proizvodnjom i prodajnim uslugama. Vlasnik mnogih ekskluzivnih patentnih sertifikata u Kini i inostranstvu, sa odličnom kreativnom sposobnošću, METO je onaj koji ima pretežno kompletno serijsko preduzeće. Glavna tri serije su "Univerzalni tip", "Specijalni tip", Multifunkcionalni tip ". METO -ova mekana četka brisača ima ekskluzivnu prednost u dizajnu, performansama brisača, smanjenju buke, sigurnosti, trajnosti itd. Usvojiti jedinstveni dizajn multifunkcionalnih adaptera Odgovara za model od 99% na putu, koji se takođe koristi i za nova vozila Benz, BMW, Audi, VW, Toyota i Honda.\nMETO je dobio sertifikat ISO9001: 2008 međunarodni sistem kvaliteta , dobio je TUV iz Njemačke, SGS izvještaj. Pored toga, implementiramo sistem kvaliteta ISO / TS16949 u 2012. godini i stekli "National Super Technology Enterprise", "Kineski poznati brend na tržištu auto dijelova" i "Top deset kompanija kineskih auto delova" .U isto vrijeme " METO " MARO proizvodi su prodati u više od 30 zemalja, kao što su Evropa, Amerika, Bliski Istok, Jugoistočna Azija i potpisali METO brend agenta sa mnogim zemljama, METO je napustio stalni tempo u pravljenju međunarodnog brenda. Imamo kancelarije u Pekingu , Šangaju , Guangdžouu, Chengduu u Kini, uglavnom su zaduženi za razvoj poslovanja i popratne usluge.\nMETO iskreno pozdravljamo kupce iz domaćih i stranih zemalja da nas kontaktiraju poštom ili čak posjetite nas da razgovaramo o poslovanju. Nastavićemo sa razvojem i unapređenjem poslovanja u obostranu korist sa našim preciznim upravljanjem, dobrim kvalitetom i odličnom uslugom.\nNaša nada: biti najprofesionalniji proizvođač brisača, internacionalni najbolji brend "i" proizvod za kupce prvog izbora "\nNaša misija: Najkvalitetnija cijena s dobrim kvalitetom\nNaša vrijednost: integritet , preduzeće , servis , dijeljenje


BLOKIRAN RAČUN PD „SEMBERIJA“ – Slobomir – Internet, Radio i TV stanica ; najnovije vijesti iz BiH i regiona\nPočetna / BIH / BLOKIRAN RAČUN PD „SEMBERIJA“\nBLOKIRAN RAČUN PD „SEMBERIJA“\n17. фебруара 2015.\tBIH, BIJELJINA, VIJESTI Ostavite komentar 1,485 Pregledi\nPoljoprivrednom dobru „Semberija“ kojem je Investiciono razvojna banka Republike Srpska 10. decembra prošle godine dala kredit od 3,5 miliona KM, blokirani su svi žiro-računi, a 180 radnika je poslednju platu primilo za maj 2014. godine.\nPD „Semberija“ račun je blokiran zbog neizmirenih dugovanja Bobar banci u iznosu od 1.684.038 KM.\nMiodrag Savatić, predsjednik Sindikalne organizacije u ovom preduzeću, za poslovni portal „CAPITAL“ kaže da preduzeće ima novac za plate radnicima, prikupljen od prodaje mlijeka sa farme, ali trenutno nema mogućnosti da isplati platu zbog blokiranog žiro – računa.\n„Upoznat sam da je u međuvremenu oko 160.000 KM kreditnog duga uplaćeno Bobar banci i da se pregovara sa likvidacionim upravnikom Bobar banke i Novom bankom Banjaluka da ona „preuzme“ naš kredit od 1,5 miliona KM“, kaže Savatić.\nOn ističe da poslovodstvo radnicima PD „Semberija“ duguje ukupno osam plata, četiri iz perioda otkako je na čelu preduzeća direktor Vojislav Kosanović i četiri plate iz ranijeg perioda.\nInvesticiono – razvojna banka RS je Poljoprivrednom dobru „Semberija“ odobrila namjenski kredit u iznosu od 3,5 miliona KM za izgradnju nove farme za krave, kapaciteta 360 muznih grla, i izgradnju nove mljekare.\nIzgradnja farme, po evropskim standardima, trebalo bi da bude završena do polovine ove godine.\nOsim objekta farme, gradiće se i novo izmuzište, a planirana je i nabavka 120 priplodnih junica iz uvoza, da bi do kraja godine broj krava muzara bio povećan na 400.\nTrenutno na ovom dobru 255 muznih krava dnevno proizvede oko 3.800 litara punomasnog mlijeka, koje otkupljuje mljekara iz Kozarske Dubice.\nKredit IRB-a je strogo namjenski i ukoliko nešto i preostane nakon izgradnje nove farme, biće iskorišteno za nabavku mehanizacije za ratarstvo i renoviranje jednog ili dva prasilišta za farme svinja.\nPrethodni PREVARANTI NE ODUSTAJU OD BESPLATNIH DOPUNA\nSljedeći BIJELJINA: SPORTISTA GODINE MILIJANA MIJATOVIĆ


RTS :: Izbori na KiM – u srpskim sredinama nema iznenađenja, Samopredeljenje bez ijedne pobede u prvom krugu\nPolitika Izbori na KiM – u srpskim sredinama nema iznenađenja, Samopredeljenje bez ijedne pobede u prvom krugu\nponedeljak, 18. okt 2021, 20:20 -> 20:38\nLokalni izbori na Kosovu i Metohiji još nisu završeni. U većini od 38 opština predsednik će biti izabran tek u drugom krugu za dve nedelje. U sredinama sa srpskom većinom u prvom krugu glasanja vode kandidati Srpske liste. Među Albancima vladajuća stranka Aljbina Kurtija ima šanse da u drugom krugu pobedi u Prištini, ali će protiv sebe imati sve ostale albanske stranke.\nRezultati lokalnih izbora nisu doneli iznenađenja na političkoj sceni Srba na Kosovu i Metohiji. Srpska lista imala je kandidate za predsednike u svih 10 opština sa srpskom većinom. U devet su njeni kandidati pobedili u prvom krugu, dok će drugog kruga izbora biti jedino u Klokotu. U toj sredini, za mesto predsednika boriće se kandidati Srpke liste i Srpske narodne sloge - Vladan Bogdanović i Strahinja Spasić.\nZa predstavnike Srpske liste, nakon izbora prioritet je formiranje Zajednice srpskih opština.\nMilan Radojević, predsednik opštine Severna Mitrovica ističe da su Srbi sa Kosova i Metohije poslali Prištini i međunarodnoj zajednici dve veoma jasne poruke, da imaju poverenje u politiku Beograda i da očekuju brzo formiranje Zajednice srpskih opština.\n"U suprotnom, dovodi se u pitanje naš dalji opstanak u institucijama privremene samouprave u Prištini. Jer jedino ZSO garantuje opstanak našeg naroda na ovim prostorima", poručuje Radojević.\nPetar Petković, direktor Kancelarije za KiM napominje da će, onako kako je bila snažna i ubedljiva pobeda Srpske liste i srpskog naroda na juče održanim izborima, isto tako će biti snažan odgovor i srpskog naroda i Srpske liste ukoliko ne bude formirana Zajednica srpskih opština.\nNakon prvog kruga glasanja, 17 opština dobilo je predsednike. U ostalih 20, sa albanskom većinom, predsednik opštine će biti izabran u drugom krugu za dve nedelje.\nKurti nije osvojio nijednu opštinu u prvom krugu\nVladajuća stranka, Pokret Samopredeljenje nije uspela da održi pobednički duh sa parlamentarnih izbora iz februara.\nPokret premijera Aljbina Kurtija nije osvojio nijednu opštinu u prvom krugu, iako je u nekima nastupio kao najjača politička snaga.\nIskustva na prošlim lokalnim izborima, pokazala su da stranke koje vode centralni nivo vlasti, svoju snagu preslikavaju i na lokalni nivo, ali se to nije dogodilo na jučerašnjim izborima.\nAnalitičar Adriatik Keljmendi smatra da je za Pokret Samoopredeljenje to bila najveća lekcija do sada, jer treba da se otrezne nakon rezultata od 14. februara.\n"Oni su jedna od vodeće četiri stranke, a da nisu dobili nijednu opštinu. Imaju šansu ako izađu i obrate se direktno biračima. Ako nemaju kontakte sa ljudima, ako nastave kao tokom protekle kampanje i proteklih sedam meseci, onda su u velikom riziku da ne osvoje nijednu opštinu i da padnu na treće mesto među strankama na nacionalnom nivou", ocenjuje Keljmendi.\nŠto se tiče izbora za odbornike lokalnih skupština, u srpskim sredinama najviše odbornika imaće Srpska lista, a u albanskim rezultati se razlikuju od opštine do opštine.\nVladajući pokret Samoopredeljenje ima najviše odbornika u Prištini, Prizrenu, Kosovskoj Kamenici, ali u tim sredinama neće imati apsolutnu odborničku većinu.


Ministar poljoprivede Knežević prisustvovao vanrednom uzorkovanju stočne hrane\nAktuelno / Štampa / Ministar poljoprivede Knežević prisustvovao vanrednom uzorkovanju stočne hrane\nMinistar poljoprivede, šumarstva i vodoprivrede Goran Knežević, direktor Uprave za veterinu Ivan Sočo i načelnica veterinarske inspekcije Sanja Čelebićanin prisustvovali su danas vanrednom uzorkovanju stočne hrane u fabrici stočne hrane „Jabuka“ u Pančevu.\n„Ministarstvo poljoprivrede nastavlja sa vanrednim kontrolama stočne hrane na farmama i u fabrikama, kao i analizama kukuruza iz robnih rezervi i očekujem da će u najkraćem roku, već u narednih nedelju dana, u prodaji biti mleko potpuno ispravno za upotrebu“, izjavio je ministar Knežević.\n„Rezultati analiza bi trebalo da budu gotovi u ponedeljak, kada će početi i nabavka određenih supstanci čiji je cilj da doprinesu da se iz organizma stočnih grla izbace što pre određeni toksini ako postoje“, kazao je ministar i dodao da će te supstance biti distribirane poljoprivrednicima, kao i kukuruz iz robnih rezervi za koji analize pokažu da je zdrav i kvalitetan.\nNačelnica veterinarske inspekcije Sanja Čelebićanin objasnila je da po godišnjem planu redovne službene kontrole, veterinarska inspekcija kontroliše fabrike stočne hrane jednom mesečno i utvrđuje mere samokontrole u takvom objektu.\n„Našim propisima definisali smo da svi proizvođači moraju da uvedu principe dobre higijenske i distributivne prakse, odnosno da imaju uveden HACCP na osnovu koga sami prate procese proizvodnje i mogu da utvrde rizike“, naglasila je načelnica Čelebićanin i dodala: „Inspekcija kontroliše da li to proizvođači čine i potom reaguje na adekvatan način“.\n„Što se tiče koncentracije aflatoksina, provera hrane za životinje i sirovog mleka radi se na godišnjem nivou kroz nacionalni monitoring koji Ministarstvo poljoprivrede sprovodi od 1972. godine“, rekla je Čelebićanin.


Vučurović: Setimo se poginulih, zapamtimo izdaje\nTanjug 24. marta 2022. 10:01\nPODGORICA – Deo podgoričkih medija podseća na 23 godine od agresije NATO saveza na tadašnju Saveznu Republiku Jugoslaviju, u čijem sastavu je bila i Crna Gora, a tokom koje je za 78 dana poginulo 2.500 ljudi.\nPrema podacima Ministarstva odbrane Srbije tokom vazdušne agresije NATO ubijeno je 2.500 civila, među njima 89 dece i 1.031 pripadnik vojske i policije. Prema istom izvoru, ranjeno je oko 6.000 civila, od toga 2.700 dece, kao i 5.173 vojnika i policajaca, a 25 osoba se i danas vodi kao nestalo.\nPoslanik Demokratskog fronta Jovan Vučurović je tim povodom pozvao da se, kako je naveo, „svi sa tugom i ponosom setimo svih koji su stradali u zločinačkoj NATO agresiji, naše dece kojoj nisu dozvolili da odrastu, naše vojske i policije koja je hrabro stala ispred najveće vojne sile u istoriji i njihovih slugu iz terorističke OVK“.\n„Da se setimo naših pilota koji su večno ostali vezani za nebesa, a svi uklesani u temelje srpske slobode. I ponosan sam što sam te 1999. godine, bio uz hiljade onih iz Crne Gore koji su se odazvali pozivu otadžbine“, poručuje Vučurović.\nOn je istovremeno pozvao da se dobro zapamte i oni iz Crne Gore koji su, kako kaže, usred bombardovanja SRJ, išli u Brisel na noge NATO zločincima.\n„Takva izdaja nije zabeležena i mora se sprečiti povratak politike koja je pljunula na naše pretke, a nakon svega priznala lažnu državu Kosovo“, naveo je Vučurović.\nVučurović je podsetio na istinu da narod Crne Gore nikada nije glasao za ulaza ove države u NATO.\n„Tamo smo uvučeni silom bivšeg zločinačkog režima, koji je pokušao ali nije uspeo da porazi istinsku Crnu Goru“, napisao je Vučurović na svom fejsbuk profilu.\nPoručio je da se istinska Crna Gora danas seća Milice Rakić, Peđe Leovca, Milenka Pavlovića, nastradalih u Murinu, heroja sa Košara i Paštrika…\n„A oni…njihova mera su Tači, Haradinaj i slični zlikovci. I zato će, između ostalog, Crna Gora uvek poraziti izdajnički Montenegro. Kao što će civilizovani svet i patriote stati na put NATO i drugim zločinačkim projektima koji se danas, kad je planeta u velikim iskušenjima, raspadaju u svom besmislu“, kporučio je Vučurović i dodao:\n„I zato, jednom za sva vremena – Ne u NATO. Kosovo je Srbija! Dogodine u Prizrenu! Večna slava našim mučenicima stradalim tog krvavog proleća 1999. godine“.


"Rusija spremna da sarađuje sa Trampovom administracijom"\nDanas održan godišnji "govor o stanju nacije" ruskog predsednika Vladimira Putina manje je značajan po onome šta je sadržao nego po onome što nije sadržao - odnosno gnev i krivljenje zemalja koje navodno nastoje da od Rusije stvore neprijatelja, što je bila prošlogodišnja tema.\nOvogodišnji govor je izgledao veoma pomirljiv, jer se Putin samo osvrnuo na zapadne sankcije za koje je rekao "da su pokušaj da se navedemo da igramo drugu igru i ignorišemo naše sopstvene, fundamentalne nacionalne interese".\nPutin je upotrebio više od polovine 70-minutnog govora na teme vezane za unutrašnju politiku poput socijalnog staranja i posustale ekonomije da bi se potom osvrnuo na inostranu politiku.\n"Potrebni su nam prijatelji", rekao je on, "Ali nećemo dopustiti potkopavanje ili zanemarivanje naših interesa". Putin se osvrnuo i na novoizabranog američkog predsednika Donalda Trampa, rekavši da Rusija ne želi konfrontaciju ni sa kim i da bi volela da saradjuje po pitanju Sirije.\n"Ovaj otvoreni pomirljivi ton podseća na retoriku koju je Putin koristio da se obrati Zapadu pre Moskovskih protesta i potom drugih Majdanskih protesta, te ukrajinskog i sirijskog rata", kaže Aleksander Baunov iz Karnegi centra u Moskvi.\nAnalitričari navode da je Putinova promena tona uobličena ne samo nadom za poboljšanje odnosa sa inostranstvom već i njegovim uverenjem da su se ruska nastojanja na planu inostrane politike pokazala kao ispravna.


24sata.info - Dodik: Za zapošljavanje u nerazvijenim opštinama 20 miliona KM\nDodik: Za zapošljavanje u nerazvijenim opštinama 20 miliona KM\nAutor T. C. 20. 04. 2017. • 17:48\nPredsjednik Republike Srpske, Milorad Dodik posjetio je danas Šipovo i Jezero, gdje je razgovarao sa načelnicima te dvije opštine, Milanom Kovačem i Snežanom Ružičić.\nPrilikom posjete Jezeru, predsjednik Srpske izjavio je da bi institucije Srpske u narednom periodu za zapošljavanje u nerazvijenim lokalnim zajednicama trebalo da obezbijede 20 miliona KM.\n"Na taj način želimo poboljšati zapošljavanje i uticati na razvoj realnog sektora, što nam je cilj i u opštini Jezero. Naš cilj jeste da pomognemo opštinama poput Kalinovika, Rudog i gdje je prisutno iseljavanje stanovništva", rekao je Dodik novinarima nakon sastanka sa načelnikom opštine Jezero Snežanom Ružičić.\nPredsjednik Republike Srpske je istakao da je u opštini Jezero potrebno obezijediti organizacione jedinice penzijsko-invalidskog osiguranja, "Pošta" i sve što je neophodno za funkcionisanje lokalnih zajednica.\n"Ovdje smo došli danas da riješimo neke od problema. U pojedinim opštinama smo spremni da izgradimo fabrike, što bi bilo bazirano na lokalnim resursima, a dali bismo ih na raspolaganje lokalnim zajednicama", dodao je Dodik.\nOn je ocijenio da je rukovodstvo opštine Jezero posvećeno rješavanju problema stanovništva ove lokalne zajednice.\n"Ovdje ranije nije postojalo ništa osim načelnika opštine koji se bahato ponašao i dugovi su se samo gomilali. Sada je stabilizovana ukupna situacija, što stvara mogućnost da budu sanirane stvari koje su do sada bile loše jer iz opštinskog budžeta sada mogu samo da budu izmirivane ranije obaveze", naglasio je Dodik.\nOn je naveo da se očekuje od kontrolnih i organa gonjenja da svaki pristup koji je išao na štetu građana, kao u ranijem periodu u Jezeru, bude adekvatno sankcionisan.\n"U Jezeru mora biti stabilizovan budžet, a u narednih 60 dana ćemo vidjeti da finansijski pomognemo ovu opštinu. Posredstvom institucija Srpske uspostavićemo novi oblik organizovanja komunalnog preduzeća, a problem je i fiskulturna sala i dječiji vrtić koji ćemo graditi veoma brzo", rekao je Dodik.\nOn je dodao da je potrebno sanirati i lokalne puteve, što će pomoći i institucije Srpske.\nNačelnik opštine Jezero Snežana Ružičić rekla je da je budžet opštine za ovu godinu 640.000 KM i da većina sredstava odlazi na izmirivanje ranijih obaveza.\n"Zatekli smo lošu finansijsku situaciju u našoj opštini. Velike su obaveze prema dobavljačima i opštinskim radnicima, a danas smo dobili obećanje da će nam institucije Srpske pomoći u njihovom saniranju", istakla je Ružičićeva.\nOna je napomenula da će se u narednom periodu raditi na realizaciji infrastrukturnih projekata.\n"Za nas je značajno što sada imamo na raspolaganju ljekara i Stanicu policije. U narednom periodu ćemo raditi na izgradnji mosta, fiskulturne sale i ostalih značajnih projekata za našu opštinu", rekla je Ružičićeva i zahvalila Dodiku za današnju posjetu.\nKada je u riječ o Šipovu, predsjednik RS i načelnik opštine Šipovo, Milan Kovač ocijenili su da je ukupna situacija u ovoj opštini dobra, čime su stvoreni uslovi za realizaciju privrednih i infrastrukturnih projekata.\nDodik je istakao da Šipovo ima agilnu opštinsku upravu koja planira realizovati značajan broj privrednih i infrastrukturnih projekata.\n"To su projekti značajni za lokalnu zajednicu, među kojima su putevi, uređenje centra Šipova, izgradnja sportske dvorane, vodovoda i kanalizacije. Već je obezbijeđena finansijska konstrukcija za realizaciju ovih projekata", rekao je Dodik novinarima u Šipovu, nakon sastanka sa Kovačem.\nOn je naglasio da je Šipovo bogato prirodnim resursima koje bi trebalo na pravi način koristiti.\n"Raduje me pristup lokalne uprave koja želi sagledati na koji je način moguće strateški gazdovati i upravljati prirodnim resursima, među kojima su voda i treset. Zahvaljujem načelniku opštine za sve što je ovdje urađeno, a institucije Srpske će pomoći u rješavanju problema", dodao je Dodik.\nNačelnik opštine Šipovo Milan Kovač rekao je da je Šipovo bogato prirodnim resursima koje je neophodno na pravi način iskoristiti.\n"Na današnjem sastanku smo dogovorili realizaciju niza strateških projekata u oblasti realnog sektora i revitalizaciju privrednih subjekata, među kojima je i gipsara. Šipovo je opština koja raspolaže zalihama treseta, betonita, gipsa, šume i vode, odnosno potencijalima koji moraju biti iskorišteni na pravi način", kaže Kovač.\nOn napominje da je cilj opštinske administracije realizacija i infrastrukturnih projekata.\nKovač je zahvalio predsjedniku Srpske što je danas posjetio ovu opštinu.\nSastancima su prisustvovali i ministar za prostorno uređenje, građevinarstvo i ekologiju Srebrenka Golić, ministar zdravlja i socijalne zaštite Dragan Bogdanić, ministar poljoprivrede, šumarstva i vodoprivrede Stevo Mirjanić i ministar industrije, energetike i rudarstva Republike Srpske Petar Đokić.


Najviše plate u RS u finansijskoj djelatnosti\n25.12.2017. / 14:29\nBANJALUKA, Najviše prosječne neto plate u Republici Srpskoj u novembru su isplaćene u oblasti finansijske djelatnosti i osiguranja – 1.316 KM i bile su manje za 0,23 odsto u odnosu na oktobarsku platu, a najniže u djelatnosti pružanja smještaja, pripreme i posluživanja hrane, hotelijerstva i ugostiteljstva – 544 KM i manje su za tri odsto u poređenju sa oktobarskom platom.\nNiske prosječne neto plate u novembru ove godine primili su i radnici u građevinarstvu – 550 KM, zatim zaposleni u administrativnim i pomoćnim uslužnim djelatnostima – 561 KM, dok je plata radnika u djelatnosti umjetnosti, zabave i rekreacije iznosila 564 KM, a u trgovini 595 KM.\nProsječna novembarska neto plata radnika u oblasti poslovanja nekretninama iznosila je 622 KM, saobraćaja i skladištenja – 623 KM, te zaposlenih u prerađivačkoj industriji – 649 KM.\nSindikalna potrošačka korpa za četvoročlanu porodicu u Republici Srpskoj u novembru je koštala 1.877 KM, koju je prosječna isplaćena neto plata za ovaj mjesec u iznosu od 832 KM, pokrivala sa 44 odsto.\nU saopštenju iz Saveza sindikata Srpske navodi se da su novembarske plate pokrivale troškove sindikalne potrošačke korpe od 29 odsto do 34,57 odsto.\nUkupne potrošačke cijene u novembru u odnosu na oktobar bile su manje za 0,1 odsto.\nNajviše novca, porodice u Republici Srpskoj u novembru trošile su za nabavku prehrane – 689 KM, za stanovanje i komunalne usluge 581 KM, dok je za tekuće održavanje domaćinstva trebalo izdvojiti 103 KM.\nU saopštenju se ističe da je iz navedenih podataka jasno da u Republici Srpskoj treba što prije potpisati iznos najniže plate, te potpisati Opšti i granske kolektivne ugovore i povećati plate svim radnicima.\n“U protivnom, zbog izražene migracije radno sposobnog stanovništva ostaćemo bez proizvodnih radnika bez kojih nema razvoja nijednog društva”, poručuju iz Saveza sindikata. Srna\nTagovi: prosjecna platasavez sindikatavazno


Kremlj: Rusija i Sirija štite svoju bezbednost - Sputnjik Srbija\n03:03 01 Mart 2021\n11:40 17.02.2016 (osveženo 12:39 17.02.2016) Preuzmite kraći link\nU Kremlju se ne slažu sa predsednikom SAD Barakom Obamom koji smatra da Rusija rizikuje da se zaglibi u Siriji.\nObama: Ruska vojska je „druga po snazi u svetu“\nRusija izvodi operaciju u Siriji štiteći svoju bezbednost. U redovima DAEŠ–a ima Rusa koji u svakom trenutku mogu da se vrate, izjavio je pres–sekretar ruskog predsednika Dmitrij Peskov, komentarišući izjavu Baraka Obame da se Rusija „može zaglibiti u Siriji“.\n„Predsednik Putin je dovoljno jasno formulisao cilj koji Rusija prati. To zavisi od sopstvenih interesa i zaštite bezbednosti Rusije. Imamo u vidu to što se u redovima DAEŠ–a nalaze i ruski građani, naši muslimani koji su postali žrtve ispiranja mozgova terorista i koji u svakom trenutku mogu da upadnu u naše muslimanske regione i donesu terorizam. Takođe, pružamo pomoć sirijskim oružanim snagama na molbu legitimnih vlasti te zemlje“, rekao je Peskov.\n„Zato zaglibljivati se ili ne zaglibljivati se — postoji konkretan zadatak, vodi se konkretan posao, postoje konkretni rezultati. Politika je dosledna, jasna i transparentna“, dodao je on.\nPredsednik SAD akcije Vazdušno–kosmičkih snaga Rusije u Siriji smatra dokazom slabosti, a ne snage predsednike Sirije Bašara el Asada.\nOn je na pres–konferenciji na kraju samita SAD–ASEAN u Kaliforniji izjavio da je Rusija „morala da pošalje sopstvene vojnike i avione i da se založi za tu intenzivnu vojnu operaciju, što svedoči ne o velikoj snazi, već o slabosti Asada“, smatra Obama.\nDmitrij Peskov, Sirija


Rusija: Optužbe ‘Microsofta’ – ‘lov na vještice’ – Rijec.ba | Tuzlanski internet portal\nRusko Ministarstvo vanjskih poslova saopćilo je da optužbe ‘Microsofta’ o navodnoj umiješanosti ruske vlade u hakerske napade na američke institucije podsjećaju na ‘lov na vještice’.\n“Žalosno je da jeda jedna tako velika međunarodna kompanija, koja već dugo posluje na ruskom tržištu, i to veoma aktivno i uspješno, učestvuje u lovu na vještice kojim je Washington zaokupiran”, navodi se u saopćenju Ministarstva.\n“Microsoft” je ranije saopćio da su hakeri povezani s ruskom vladom pokušali da izvedu cyber-napade na američki Senat i konzervativne istraživačke centre.\nŠef “Microsofta” Brad Smith rekao je da nema dokaza da su najnoviji ruski hakerski napadi na američki Senat i američke istraživačke centre bili uspješni, dodajući da su mete hakera bile “sve političke strane”.\nOn je u intervjuu za mrežu NBC rekao da “Microsoft” apsolutno nema sumnji da je ruska hakerska grupa iza ovog pokušaja napada, poznata kao ‘Fancy Bear’, ista ona čija je meta bio “svaki značajniji predsjednički kandidat prošlog proljeća u Francuskoj”.


“GLAS” UŽIVO Nnaučnici ponovo na ulici, traže PLATE!\nAutor: Glas javnosti 10.05.2022. u 11:40\nProtest pod motom “Za dostojanstven rad u nauci” danas je održana ispred zgrade Rektorata Univerziteta u Beogradu\nProtest, još jedan u nizu, organizovao je Sindikat nauke Srbije. Iz Sindikata podsećaju na dva osnovna zahteva: jednake plate za jednak rad i siguran posao za sve naučnike.\n"GLAS" UZ "BESMRTNI PUK" Uraaaa... za sve pobednike nad fašizmom! (FOTO+VIDEO)\n- Uprkos donošenju Progama institucionalnog finansiranja, naučnoistraživačke organizacije, a pre svega fakulteti, i dalje odbijaju da sa istraživačima zaključe ugovore u radu u skladu sa ovim podzakonskim aktom, koji bi njima garantovali siguran posao, pod jasno definisanim uslovima i obavezama koje moraju da ispunjavaju - ističu u Sindikatu.\nZbog toga, kako objašnjavaju, protest počinje ispred Rektorata, odakle će krenuti u protestnu šetnju ka Vladi Srbije i Ministarstvu prosvete, nauke i tehnološkog razvoja.\n- Pregovori o našim platama prekinuti su još pre više od mesec dana bez jasnog napretka. Tražimo da Vlada i Ministarstvo hitno saopšte kako nameravaju da reše problem enormnih razlika u platama u sistemu nauke - poručuju iz sindikata.\nNa platou kod Rektorata Univerziteta u Beogradu je upravo počeo protest pod motom "Za dostojanstven rad u nauci" koji organizuje Sindikat nauke Srbije.\nPredsednica sindikata Đurđica Jovović izjavila je da su osnovni zahtevi zbog kojih su i ranije održavani protesti - da se isprave dugogodišnje nepravde u isplati zarada jer su naučnici za isti rad primali nejednake plate, i da, u skladu sa donetim programom, naučnoistraživačke ustanove, pre svega fakulteti, zaključe sa istraživačima ugovore o radu koji će im garantovati siguran posao.\nJovović je najavila da će se protest nastaviti šetnjom do Vlade Srbije gde će premijerki predati zahtev za nastavak pregovora koji su prekinuti pre više od mesec dana, bez dogovora.\nProtest se završava ispred Ministarstva prosvete, nauke i tehnološkog razvoja, kako bi podsetili ministra na položaj, prava i zahteve naučnika i istraživača, najavila je Jovović.\nKako je dodala, na protestu su naučnici i istraživači iz više gradova Srbije.\n- Ukoliko ne bude napretka u ostvarivanju zahteva, nastavićemo sa protestima - istakla je Jovović za "Glas".\nNaučnici u Srbiji zaslužuju više poštovanja i dostojanstveniji položaj, poručeno je sa protesta.\nod direktor u 11.05.2022 08:49:56 h\nAB jednog instituta uredno zakazuje sednice u vreme protesta. Zato mu se moze sve i da otera jednog akademika i da ukrade projekat sa leptirima i da vlada dozivotno.


Ko ne potpiąe - gubi vojnu pomoć Washingtona - 2003-05-14\nGlasnogovornik State departmenta, Philip Reeker jučer rekao da će Sjedinjene Drľave obustaviti svaku vojnu pomoć zemljama koje ne potpiąu sporazum o izuzimanju amerikanaca od nadleľnosti Medjunarodnog krivičnog suda u Hagu.\nTrebam vas podsjetiti da se, prema Zakonu o Zaątiti američkih vojnika, usvojenom u okviru budľeta za fiskalnu dvije hiljade i drugu godinu, ukida američka vojna suradnja, pomoć, i trening, kao i vojno financiranje svake druge vrste, zemlji koja do 1. jula ove godine ne potpiąe Sporazum sa Sjedinejnim Drľavama o Članu 98. Dakle taj je američki zakon vrlo vaľno imati na umu, kazao je glasnogovornik State Departmenta Phillip Reeker.\nGospodin Reeker je, takodjer, rekao da Sjedinjene Drľave imaju svoj tim u Skoplju gdje sa makedonskim vlastima pregovaraju o postizanju sporazuma o izuzimanju amerikanaca iz nadleľnosti Medjunarodnog krivičnog suda.\nU medjuvremenu, zvaničnici u Hrvatskoj kaľu kako se nadaju da će njihova zemlja biti izuzeta od podpisivanja takvog sporazuma jer je Hrvatska pod jurisdikcijom Suda Ujedinjenih naroda za zločine počinjenen na tlu bivąe Jugoslavije.\nSjedinjene Drľave su bilateralni sporazum o izizumanju amerikanaca iz nadleľnosti Medjunarodnog krivičnog suda već podpisala sa mnogim zemljama, medju kojima su Albanija i Rumunija.


Austrijski mediji: Pandemija ne sprečava NATO da provocira Rusiju kod njenih granica! – Borba\nRusija već drugi mesec za redom poštuje jednostrani moratorijum na održavanje vojnih vežbi kod granica zapadnih zemalja, podseća autor lista. Međutim, NATO je 14. maja završio u Letoniji međunarodnu operaciju za deminiranje pod nazivom „Otvoreni duh“ (Open Spirit). I to nije sve. Alijansa u junu planira da održi manevre pod nazivom ”Saveznički duh“ (Allied Spirit), a cilj je prebacivanje američke vojske kod granica Rusije, piše portal.\nDačić: Slobodan Milošević je izručen protivustavno, prevarili su ga Đinđić i Koštunica!


TotalCar.rs » Britanija testira autonomne automobile u saobraćaju\nBritanija testira autonomne automobile u saobraćaju\nnovo, tehnologija, Velika Britanija\n0 komentara 453 pregleda\nPosle Kalifornije, Nemačke i Holandije, proizvođači autonomnih automobila moći će uskoro bez problema da svoje prototipove testiraju i u saobraćaju u Velikoj Britaniji.\nVlada na Ostrvu usvojiće paket mera kojima će biti moguće koristiti autonomna vozila u cilju njihovog razvijanja – uve godine, za tu svrhu biće korišćeni lokalni putevi, dok bi od 2017. godine ovakvi automobili mogli da se vide i na auto-putevima.\nMercedes, BMW, Nisan, Jaguar i Lend Rover prvi su u redu za dozvole, kako bi počele da sprovode istraživanja svojih sistema za autonomnu vožnju, a pomenute nemačke kompanije već uveliko razviju svoja vozila zahvaljujući testovima na nemačkom A9 “autobanu”. Za razvoj, Mercedes koristi luksuzni koncept “F015”, BMW nedavno predstavljenu “viziju 100”, dok će Nisan razvijati budući autonomni “kaškai”, koji će biti predstavljen upravo 2017. godine, kao deo globalne platforme “Reno Nisan” alijanse oja obuhvata promociju 10 novih autonomnih modela u sledećih pet godina.\n“Putevi Engleske” koji održavaju saobraćajnice u Velikoj Britaniji biće odgovorni za bezbednost – planira se da će se autonomni automobili u početku kretati odvojenim trakama, kako bi sve ostale bile slobodne za uobičajeni saobraćaj.\nBritaniji se žuri da preduzme ovaj korak kako bi se što pre uključila u tržište autonomnih automobila, za koje se predviđa da će do 2025. godine dostići vrednost od bilion (1.000 milijardi) evra.\nAlfa Romeo Giulia GTA od 175.000 evra\nProdaja novog “fijata” od 22. septembra


Nastavak akcije zaprašivanja: Preparati nisu štetni za ljude -\nNastavak akcije zaprašivanja: Preparati nisu štetni za ljude\n20.06.2019. Redakcija Društvo Ostavi komentar\nDanas je nastavljena akcija suzbijanja larvi komaraca van Aleksinca, pošto je juče tretman protiv ovih insekata u samom gradu završen. Kako je planirano u nastavku će se tretiranje obaviti u barama, kanalima, ostacima starog korita i zabarenim iskopima, protiv odraslih komaraca i to nizvodno od Aleksinca. Najpre desnom obalom Južne Morave, od Aleksinca do Jasenja, a zatim uzvodno levom obalom od Vitkovca do Žitkovca.\nUkoliko vremenski uslovi dozvole, u kasnim popodnevnim i večernjim časovima biće izveden tretman u bari od Prćilovice do Moravca.\nPrema planu organizatora, ova akcija bi trebalo da bude okončana sutra i to zaprašivanjem uzvodno leve obale Morave, od Žitkovca do Velikog Drenovca, a zatim uzvodno Moravicom od Kraljeva do Bovna.\nJuče su građani mogli da vide vozila koja su vršila zaprašivanje protiv komaraca u gradskom parku Brđanka, duž Moravice u Aleksincu i Vakupu i u ulicama sa većim prisustvom zelenila. Takođe, juče je obavljeno tretiranje uzvodno na desnoj obali Južne Morave.\n‒ Tretman se vrši preparatima neškodljivim za ljude i domaće životinje, napominju nadležni u Opštinskoj upravi ‒ koja i sprovodi akciju suzbijanja insekata.\nLarve komaraca suzbijaju se direktnim ubacivanjem preparata u vodene površine, dok se odrasle forme suzbijaju prskanjem iz vozila, što su stanovnici Aleksinca juče mogli i da vide u kasnim popodnevnim satima. Kako nam je objašnjeno zaprašivanje može biti štetno za pčele, pa se stoga ono obavlja u delu dana kada su aktivnosti u pčelinjaku smanjene.\nPčelari koji žive u neposrednoj blizini mesta koja će u nastavku akcije biti tretirana treba da spreče kretanje pčela za vreme trajanja akcije.\nPrevious Post:Poreska reforma u Aleksincu: Umesto filijale organizaciona jedinica\nNext Post:U biblioteci predstavljen „Dnevnik jednog seljaka”


Doneta odluka i Deklaracija o ujedinjenju demokrata - Dijalog.net\nNaslovna Politika Doneta odluka i Deklaracija o ujedinjenju demokrata\nDoneta odluka i Deklaracija o ujedinjenju demokrata\nPostavljeno 19. May 2019.\nBeograd, 19. maj 2019. – Proces ujedinjenja Demokratske stranke, Socijaldemokratske stranke i Zajedno za Srbiju u jedinstvenu DS počeo je na skupu u Beogradu na kom je prihvaćena Deklaracija o zajedničkoj borbi za evropske vrednosti, ulazak Srbije u EU, poštovanje ljudskih prava i vraćanje otete slobode.\n"Polazeći od činjenice da je demokratija u Srbiji ozbiljno ugrožena autoritarnom vlašću i da su sve demokratske institucije u Srbiji uništene ili obezvređene i svesni činjenice da je neophodno ujedinjenje demokratskih snaga na jasnoj ideološkoj i programskoj platformi koje će se suprotstaviti uništenju demokratske perspektive Srbije; Mi pripadnici DS, SDS i ZzS koji imamo srodna politička opredeljenja i programske ciljeve donosim odluku da se ujedinimo u Demokratsku stranku", navedeno je u Deklaraciji za koji su prisutni glasali podizanjem zastavica sa natpisom "Demokrate ujedinjeno".\nNavodi se i da će se zajedno boriti za uređen privredni ambijent koji počiva na socijalnoj pravdi i u kojem će biti omogućen slobodan rad sindikata uz stalni dijalog i međusobno uvažavanje poslodavaca i radnika, za ravoj dobrosusedskih odnosa i trajnog mira u regionu kao i za budućnost Srbije u kojoj će svi građani imati jednake šanse i jednak status pred zakonom, bez obzira na njihovu nacionalnost, veroispovest ili političko opredeljenje.\nZelenović je potom napomenuo da je odluka Skupštine Demokratske stranke, iz februara 2000-te da Zoran Đinđić ostane predsednik stranke dovela je Srbiju do 5. oktobra, a da je odluka da Boris Tadić dođe na čelo Demokratske stranke dovela do najvećih izbornih pobeda i uvela u epohu najpristojnije vladavine koju je Srbija imala u protekla dva veka.\nOn je kazao i da demokrate kreću u veliku kampanju, koja treba da napravi mrežu od 50.000 volontera, sranačkih aktivista u celoj zemlji koja će omogućuti održavanje poštenih izbora i sprečiti krađu glasova.\nGovoreći o Kosovu on je rekao da je uveren da Srbija ne može da dođe do svog održivog stava po tom pitanju bez normalne političke atmosfere u zemlji.\nAleksandar Ivanović iz Socijaldemokratske stranke rekao je da to što su danas svi zajedno pokazuje da su spremni da prevaziđu razlike i odgovore na izazove.\n"Ubeđen sam da imamo šansu da donesemo promenu Srbiji koja joj je preko potrebna", istakao je Ivanović.\n"Ovo je njegova krvava, razbijena glava i krvava košulja. Ovo je način kako Vučićev režim komunicira, način na koji vodi dijalog sa građanima, ovo je način kako oni vide komunikaciju u demokratskom sistemu između vlasti i opozicije. Jedan od razloga zašto se mi danas ovde udružujemo je neko mora ovom ludilu da stane na put", istakao je Ivanović.\nSkupu su u Kombank dvorani kao gosti prisustvovali i predstavnici opozicionih stranaka Stranke slobode i pravde, Pokreta slobodnih građana, Stranke moderne Srbije, Građanskog demokratskog foruma, Dveri i sindikata "Sloga".\nPrethodno Ilze: Odlaganje borbe protiv promena klime mnogo košta\nSledeće U Srbiji u prethodnih 10 godina ubijeno više od 320 žena u porodičnom ili partnerskom nasilju\nTop Tags Srbija i Evropska unija Pravosuđe OCD Politika Evropska unija konkurs vladavina prava mediji evropske integracije Društvo lokalna samouprava mladi Civilno društvo Evropska komisija Vlada Republike Srbije


Zagađenje vazduha u Srbiji 'dugo zanemaren problem'\nAerozagađenje u Beogradu, 16. januar 2020.\nZagađenje vazduha u Srbiji je mada realan, dugo i u kontinuitetu zanemaren problem koji zahteva hitno rešavanje, ocenjeno je 27. februara na debati o zagađenju vazduha, uz najavu nadležnih da se ubrzano radi na merama koje će doneti poboljšanje u toj oblasti.\n"U Srbiji su dominantni izvori zagađenja vazduha individualna ložišta, ali se ne mogu zanemariti ni industrijska postrojenja", rekao je direktor Agencije za zaštitu životne sredine Srbije Filip Radović.\nGovorio je u debati "Borba protiv zagađenog vazduha u Srbiji - Da li proces pristupanja EU može biti od pomoći?", koju su organizovali EU centar i Centar za evropske politike.\nPrema njegovim rečima, u Srbiji postoji 25 takvih industrijskih postrojenja koja su u kategoriji evropske direktive o prekograničnom zagađenju i koje plaćaju naknadu na godišnjem nivou.\n"Najvažnije je da termoenergetska postrojenja koja su najveći zagađivači, uz modernizaciju opreme redukuju emisije", kazao je on.\nRadović je najavio da bi ove godine, uz pomoć EU, u Srbiji trebalo da bude otvoreno još 17 mernih stanica za merenje zagađenja vazduha.\nProtesti zbog zagađenja vazduha širom Srbije\nOn je rekao ekološka reforma košta, ali da je još skuplje ukoliko se ništa ne čini, podsetivši da je EU predvodnica u rešavanju problema zaštite životne sredine i da se akcije protiv zagađenja vazduhasprovode još od 70-ih godina prošlog veka.\nPrema njegovim rečima, sledeći korak EU je Zeleni dogovor za borbu protiv klimatskih promena koji donosi predlog da Evropa bude prvi kontinent koji će biti bez emisije ugljen-dioksida do 2050. godine.\nOn smatra da u zaštiti životne sredine mogu da se preduzmu kratkoročne mere poput ograničenja saobraćaja, besplatnog javnog prevoza, dok bi na duže to moglo biti omogućavanje pristupa građanima i privredi obnovljivim izvorima energije, smanjenje korišćenja čvrstih goriva.\nPodsetio je da je EU u poslednjih 15 godina donirala više od 400 miliona evra za unapređenje životne sredine, ocenivši da situacija može biti bolja, ali da je važno da je Srbija na pravom putu.\nSaradnik Centra za evropske politike Zoran Sretić smatra da da bi proces pristupanja Srbije EU mogao da utiče na unapređenje zakonodavnog sistema čijom primenom bi mogao da se poboljša kvalitet životne sredine.\n"Od EU možemo da očekujemo određeni nivo pritiska, ali on zavisi od političke agende. Ako postoji motiv EU da Srbija brzo pristupi Uniji biće i pritiska, ali ako politički motiv nije dovoljno razrađen, ne bih previše očekivao od EU", rekao je Sretić.\nOn je ukazao da u Srbija nije urađena analizu stanja u životnoj sredini, pa ni o pitanju kvaliteta vazduha, jer neme dovoljno podataka o tome kako bi se videlo kakva je zaista situacija na terenu.\nSretić je kazao da nema podataka šta se promenilo od donošenja Zakon o zaštiti vazduha iz 2009. kako bi na pravi način moglo da se deluje.\nBorba protiv aerozagađenja – od Skoplja do Beograda\nPredstavnica Ministarstva zaštite životne sredine Dušica Radojičić kazala je da Ministarstvo radi na poboljšanju kvaliteta vazduha precizirajući da se radi na pripremi specifičnim planovima implementacije za sprovođenje direktiva EU, u vezi sa kvalitetom vazduha.\nDodala je da se radi i na analizi postojećih propisa koji se odnose na kvalitet vazduha, kako bi se ta oblast unapredila, ali se radi i na analizi monitoringa kvaliteta vazduha, kakve su merne stanice.\n"Počela je i izrada Strategije zaštite vazduha, kao jednog od najvažnijih instrumenata za upravljanje u oblasti kvaliteta vazduha", kazala je Radojičić.\nCiuta: Nadležni problem zagađenja prebacuju na građane\nIstraživač u Ekološkom centru "Stanište" Dejan Maksimović cenio je društvo i vlast u Srbiji dugo i u kontinuitetu zanemaruje probleme u životnoj sredini.\n"Naša organizacija je analizirala političke poruke tokom izbornih kampanja i utvrdila da u poslednje četiri izborne kampanje nijedna politička stranke nije uputila nijednu ekološku poruku", rekao je on, navodeći da to pokazuje da zaštita životne sredine nije tema za donosioce odluka.\nMaksimović smatra i da zato ne treba da čudi što javnost ne reaguje na ekološke probleme dok se ne desi zagađenje vazduha kao pre nekoliko meseci.


29.03.2019 u 21:49\nMihajlovićeva: Regionalno povezivanje je prioritet\nBUKUREŠT – Za Vladu Srbije regionalno povezivanje je prioritet, i najveći deo projekata u novom investicionom ciklusu vrednom više od pet milijardi evra, čine upravo projekti od regionalnog značaja, kojima će se Srbija bolje povezati sa svim susedima, rekla je danas Tanjugu potpredsednica Vlade i ministarka građevinarstva, saobraćaja i infrastrukture Zorana Mihajlović. Mihajlovićeva se u Bukureštu, u okviru kvadrilaterale Rumunije, Bugarske, Grčke i Srbije, sastala se sa ministrom infrastrukture i transporta Grčke Hristosom Spircisom, ministrom transporta Rumunije Rzvanom Kukom i ministrom transporta, informacionih tehnologija i komunikacija Bugarske Ivajlom Moskovskim. „Za Vladu Srbije regionalno povezivanje je prioritet, i najveći deo projekata u novom investicionom ciklusu\n16.03.2019 u 18:05\nMihajlovićeva sa ministrom spoljnih poslova Venecuele\nPotpredsednica Vlade Srbije i ministarka građevinarstva, saobraćaja i infrastrukture, prof. dr Zorana Mihajlović, sastala se danas sa ministrom spoljnih poslova Bolivarske Republike Venecuele Horheom Areazom, koji boravi u zvaničnoj poseti Srbiji, i sa njim razgovarala o mogućnostima saradnje dve zemlje. Mihajlovićeva je istakla da Srbija i Venecuela imaju dobre prijateljske odnose, zahvalila je na podršci i principijelnom stavu Venecuele po pitanju Kosova i Metohije, te dodala da prostora za saradnju ima mnogo, saopšteno je iz kabineta potpredsednice Vlade. „Pored dobrih političkih odnosa, sigurna sam da možemo poboljšati i ekonomsku saradnju i podeliti sa vama iskustva kada su infrastrukturni projekti i unapređenje poslovnog okruženja u pitanju. Politička i ekonomska stabilnost i


Međunarodna pomoć pod lupom nove administracije\nOmiljeni program Obamine administracije, koji se odnosi na pružanje finansijske podrške raznim projektima u stranim zemljama, kao što su ublažavanje klimatskih promena i kontracepcija, mogao bi da bude u opasnosti posle ovonedeljne inauguracije novoizabranog predsednika, Donalda Trampa. Više je nego sigurno da će svi programi te vrste doći pod pod lupu predsednika i državnog sekretara koji uživaju reputaciju poslovnih ljudi, pre svega fokusiranih na finansijske rezulate.\nTokom pretresa za potvrđivanje njegove nominacije za položaj državnog sekretara, senatori su ispitivali Reksa Tilersona o tome koji je najbolji način da se spreči da finansijska pomoć Sjedinjenih Američkih Država - najvećeg globalnog donatora – ne bude nepošteno korišćena ili ukradena od strane korumpiranih režima.\n“Ako ćemo davati pomoć zemaljama u kojima znamo da postoji rizik, postavlja se pitanje koji je najbolji način za isporuku te pomoći?”\nZa novoizabranog predsednika Donalda Trampa i njegovu administraciju, prioritet će verovatno imati upućivanje finansijske pomoći za unapređivanje vladavine prava, jačanje prava svojine i borbu protiv korupcije date zemlje.\n“Preveliki deo pomoći koju su pružile zapadne zemlje - SAD i zemlje - članice OECD-a (Organizacije za ekonomsku saradnju i razvoj) - završila je pomažući korumpirane režime”, smatra Džejms Roberts iz fondacije Heritidž.\nOdređene vrste programa koje verski konzervativci ne mogu da trpe, skoro sigurno će biti revidirane od strane Bele kuće i oba doma Kongresa, koji su sada pod republikanskom kontrolom.\n“Svakako postoji zabrinutost, posebno u oblasti planiranja porodice i reproduktivnog zdravlja, naročito u oblasti prevencije i lečenja HIV-a i side”, ističe Amanda Glasman iz Centra za globalni razvoj.\nMeđutim, za odlazećeg državnog skeretara, Džona Kerija, Amerika treba da učini još više od raspodele 34 milijardi dolara pomoći, koliko je izdvojeno za ovu fiskalnu godinu. Džon Keri predlaže novi “Maršalov plan”, posebno kako bi se obezbedilo obrazovanje za one kojima preti opasnost od ispiranja mozga od strane muslimanskih fundamentalista.\n“Oko milijarda i po dece u svetu, mlađa je od 15 godina. Njih oko 400 miliona neće pohađati školu, što je problem za sve nas.”\nKroz različite administracije, diplomatija, razvoj i međunarodna pomoć uživali su dvostranačku podršku. Američke diplomate su donekle optimistične da će nova administracija takođe zaključiti da je pružanje finansijske pomoći stranim zemljama, u stvari dragoceni doprinos bezbednosti i ekonomskim interesima Amerike.


Već 20 godina sa vama - Kursevi stranih jezika za firme i preduzeca Beograd\nVeć 20 godina sa vama\n20godina sa vama\nVisokokvalitetni kursevi, moderne metode nastave, odlični tehnički uslovi i opremljenost, neprekidno usklađivanje programa školovanja sa razvojem tržišta, samo su neki od razloga da nam ukažete svoje poverenje.\nEQUILIBRIO – Obrazovni sistem jedna je od najpoznatijih i najuglednijih institucija za učenje stranih jezika na teritoriji grada Beograda.\nU EQUILIBRIO – Obrazovnom sistemu rade diplomirani profesori jezika koji vam uz savremene nastavne metode, rečnike, literaturu i audio materijale pružaju visokokvalitetnu nastavu stranog jezika. Odlikuje ih velika motivacija, kreativnost i predanost svom pozivu. Prate vas sve vreme u procesu učenja i uvek su vam na usluzi.\nČesto su angažovani kao simultani i konsekutivni prevodioci na brojnim domaćim i inostranim konferencijama i kongresima. Članovi su mnogobrojnih udruženja i asocijacija iz oblasti stranih jezika: Društvo Hispanista Srbije, Udruženje prevodilaca Srbije, ELTA (English Language Teachers’ Association), IATEFL (International Association of Teachers of English as a Foreign Language), Asociación de profesores de ELE (español como lengua extranjera i mnoge druge.)\nSUPERVIZIJA NASTAVE – U cilju izvođenja visokokvalitetne nastave tokom trajanja kursa, poštovanja visokih nastavnih i obrazovnih normi prilagođenih evropskim standardima, kao i stalne procene napretka polaznika radi ispunjenja očekivanih ciljeva, svi polaznici EQUILIBRIO – Obrazovnog sistema biće konstantno evaluirani od strane stručnih supervizora za kvalitet nastavnog procesa.\nPogledajte našu ponudu IN HOUSE kursevi za firme i preduzeća.


Srbija će od Rusije uzeti novi kredit kojim će se kod ove države zadužiti za novih 172,5 miliona evra. U Skupštinu Srbije Vlada je upravo uputila Predlog zakona o potvrđivanju sporazuma između Vlade Srbije i Vlade Ruske Federacije o odobrenju državnog izvoznog kredita Vladi Srbije.\nU Predlogu zakona potvrđuje se Sporazum koji su dve Vlade potpisale prilikom nedavne posete ruskog premijera Dmitrija Medvedeva Srbiji, 19. oktobra.\nSrbija od Rusije uzima kredit za, kako je navedeno, finansiranje 75 procenata vrednosti svakog „ugovora o isporuci robe, obavljanju radova i pružanju usluga za projektovanje i izgradnju elektrotehničke infrastrukture na železničkim deonicama „Stara Pazova – Novi Sad” i „Valjevo – Vrbnica – državna granica sa Crnom Gorom”, kao i za izgradnju jedinstvenog železničkog dispečerskog centra koji je zaključen između srpske i ruske ovlašćene organizacije“.\nKamata pod kojom će Srbija isplaćivati biće dva odsto godišnje, s tim da će obračunavati dnevno počev od dana korišćenja svakog iznosa kredita do datuma kada u potpunosti bude izmiren.\nU slučaju da ih redovno ne isplaćuje Srbija će dugovanja isplaćivati po većoj kamatnoj stopi od tri odsto dok u slučaju dužeg kašnjenja sa otplatama Rusija ima pravo da obustavi kredit.\nVlada u Predlogu navodi da će avansna plaćanja Srbije biti 25 odsto vrednosti ugovora ida će ih srpske ovlašćene organizacije uplaćivati u korist ruskih organizacija.\nAmbasador Rusije u Srbiji Aleksandar Bocan Harčenko najavio je još u julu mesecu da će sporazum o ovom kreditu biti potpisan. Kako je tada objasnio, odluka se realizuje na osnovu dogovora koji je postignut još tokom poslednje posete ruskog predsednika Vladimira Putina Srbiji 17. januara ove godine.\nPodsetimo da su ugovorom koji je javno preduzeće Infrastruktura železnice Srbije potpisalo tokom Putinove posete bili predviđeni radovi na izgradnji Jedinstvenog dispečerskog centra i, između ostalog, elektrotehničke infrastrukture za prugu na deonici Stara Pazova - Novi Sad.\nSrbija već ima jedno kreditno zaduženje kod Rusije. Izgradnja pomenutih deonica pruge delom je već finansirana iz tog "starog" kredita Ruske Federacije zaključenog 11. januara 2013. godine, a ugovor o izgradnji deonice potpisan je 21. novembra 2017. godine, o čemu je RSE već pisao.


Uljana kupka za naročito osetljivu kožu, jedinstvenog sastava, koji je baziran na pažljivo odabranoj kombinaciji prirodnih biljnih ulja: ulje od soje, suncokretovo ulje, ulje od semenki grožđa i maslinovo ulje. Ekstrakti ovih ulja su bogati masnim kiselinama omega 3 i omega 6, koje pripadaju grupi membranostvarajućih fosfolipida, čime se podrazumeva da pomažu održavanju prirodne lipidne ravnoteže kod kože i da doprinose jačanju njene zaštitne funkcije.\nBiljna ulja brzo se apsorbuju u kožu i doprinose da ona ostane nežna, mekana i elastična, bez znakova suvoće. Prirodna biljna ulja lako se apsorbuju u kožu, utiću na poboljšanje njene elastičnosti i omekšavanja. Pored masnih kiselina, sadrži i vitamin E, koji deluje antioksidativno i antiinflamatorno; vitamin A, koji održava prirodnu vlažnost kože i vitamin C, koji poboljšava mikrocirkulaciju, a time i razmenu hranljivih materija u koži.\nSvi proizvodi kolekcije Becutan Sensitive su klinički i dermatološki dokazani u EU- laboratorijama u Italiji, testirani pod nadzorom dermatologa, poštujući principe dobre kliničke prakse.


Bez saglasnosti o odluci o posebnim zaštitnim mjerama – Источно / Istočno\nBez saglasnosti o odluci o posebnim zaštitnim mjerama\nSavjet ministara, sa pet glasova za i tri protiv, nije postigao konsenzus u vezi sa donošenjem odluke o posebnim zaštitnim mjerama na uvoz određenih proizvoda porijeklom iz zemalja članica EU.\nO ovoj odluci Savjet ministara će se izjašnjavati u drugom krugu glasanja, saopšteno je iz Savjeta nakon današnje sjednice.\nSavjet ministara utvrdio je Prijedlog sporazuma o finansiranju Godišnjeg akcionog programa za BiH za 2020. godinu između EU, koju predstavlja Evropska komisija, i BiH, koju predstavlja Direkcija za evropske integracije BiH, sa osnovama za njegovo zaključivanje.\nRazlika od 27.000.000 evra odnosi se na sufinansiranje projekata BiH iz oblasti životne sredine, i to posredstvom odobrenih EBRD kredita za projekte rekonstrukcije vodosnabdijevanja šest opština Sarajevskog kantona i rekonstrukcije i proširenja vodosnabdijevanja Banjaluke.\nMinistarstvo finansija i trezora u Savjetu ministara će prijedlog sporazuma sa osnovama za zaključivanje dostaviti Predsjedništvu BiH u dalju proceduru, a za potpisnika BiH je predložen direktor Direkcije za evropske integracije BiH.\nIz Savjeta ministara podsjećaju da je ranije potpisan Okvirni sporazum o aranžmanu za sprovođenje finansijske pomoći Evropske unije BiH u okviru instrumenta pretpristupne pomoći /IPA dva/, čime su se stekli uslovi za operativnu realizaciju programa potpisivanjem sporazuma o finansiranju.\nSavjet ministara usvojio je dokument „Okvir za realizaciju ciljeva održivog razvoja u BiH“, koji predstavlja širi okvir za postizanje Agende 2030 i osnovu za usmjeravanje tekućih i budućih procesa strateškog planiranja svih nivoa vlasti u BiH.\nUsvajanjem „Okvira za realizaciju ciljeva održivog razvoja u BiH“ potvrđuje se da su svi nivoi vlasti u BiH posvećeni zajedničkom postizanju ciljeva održivog razvoja, u skladu sa svojim ustavnim nadležnostima, međunarodnim principima i standardima ljudskih prava, dodaje se u saopštenju.


PODRŠKA (MLADIM) ROMIMA NA PUTU KA SAMOZAPOŠLјAVANjU - Romaworld\nHome»Vesti » PODRŠKA (MLADIM) ROMIMA NA PUTU KA SAMOZAPOŠLјAVANjU\nPODRŠKA (MLADIM) ROMIMA NA PUTU KA SAMOZAPOŠLјAVANjU\nКоментари су искључени на PODRŠKA (MLADIM) ROMIMA NA PUTU KA SAMOZAPOŠLјAVANjU\nRazvojni centar Mreža iz Niša u partnerstvu sa udruženjem Opre Romalen iz Pirota, realizovali su preduzetničke obuke u okviru projekta „Podrška Romima na putu ka samozapošljavalju“.\nObuku na projektu je pohadjalo 20 mladih Roma i Romkinja iz Pirota i detaljno se informisani šta znači biti preduzetnik, ali i šta znači voditi socijalno preduzeće, koristeći se realnim pokazateljima sa tržišta, koje mogućnosti u vidu subvencija postoje u Srbiji radi pokretanja poslovanja, koje obaveze prema državi je potrebno ispuniti u svojstvu preduzetnika itd. Zatim su polaznici radili na definisanju svojih biznis ideja i izradi biznis planova.\nNakon treninga polaznici će imati dalju mentorsku podršku i konkretnu pomoć za pokretanje poslovanja.\nMladi Romi u izuzetno malom procentu koriste podsticajna sredstva za pokretanje poslovanja koja daju državne institucije i organizacije koje vode programe socijalnog osnaživanja. Razlog tome je njihova nedovoljna informisanost o preduzetništvu i načinu izdrade poslovnih planova za potrebe konkursa.\nRealizacijom ovog projekta želimo da pokrenemo proces podrške mladim Romima u sferi preduzetništva, stoga pozivamo sve mlade Rome koji nisu učestvovali u obuci, a žele da se informišu ili dobiju mentorsku pomoć da se obrate udruženju Mreža ili Opre Romalen na mejl rc.mreza@gmail.com i opreromalen15@gmail.com


Ovo su pobednici festivala zelene kulture "Green Fest"\nOvo su pobednici festivala zelene kulture “Green Fest” – Personal magazin\nOvo su pobednici festivala zelene kulture “Green Fest”\nSvečanom Ceremonijom dodele nagrada i projekcijom filma “Rat za pesak” večeras je završen 5. Međunarodni festival zelene kulture “Green Fest”. Sa 52 filma u konkurenciji za nagrade festivala, 8 revijalnih…\nSvečanom Ceremonijom dodele nagrada i projekcijom filma “Rat za pesak” večeras je završen 5. Međunarodni festival zelene kulture “Green Fest”. Sa 52 filma u konkurenciji za nagrade festivala, 8 revijalnih filmova, i oko 10000 posetilaca, festival nastavlja da obara rekorde iz prethodnih godina.\nFilm “Moj Osijek” autorke Dorotee Rosić iz Hrvatske osvojio je priznanje za najbolji amaterski film u kategoriji do 18 godina. Nagrade za amaterske filmove su osvojili i Šahar Tuhner iz Izraela, autor filma “Floating Worms” (u kategoriji od 18 do 27 godina) i Jasna Kovačević iz Srbije za film “Marš na Drinu” (u kategoriji preko 27 godina). Nagrade za pobednike je obezbedila kompanija Lenovo.\nSpecijanu nagradu Sekretarijata za zaštitu životne sredine je osvojila Gordana Janevska za film “Delujem lokalno, mislim globalno” iz Srbije.\nNajbolji kratki film ove godine je “The face of waters”, autora Eliser Himenes Almeide sa Kube, dok je drugu nagradu osvojio film “The Watershed”, autorke Elis Hjugas iz Sjedinjenih Američkih Država.Specijalna priznanja osvojili su Edu Pereira iz Brazila, za film “There’s no harm”, zatim Alberto Gambato iz Italije za film “The island that was” i Manuel Alvares Diestro iz Velike Britanije za film “Displacements”.\nZa ova tri dana posetioci su mogli da pogledaju ukupno 60 filmova u kategorijama takmičarskog i revijalnog filma, održano je 24 kreativnih i ekoloških radionica za učenike osnovnih i srednjih škola, predavanja i panel-diskusije za studente i širu javnost, a svi posetioci su, u okviru izložbenog programa mogli da pogledaju 24 inovacije, izložbe, “zelene” proizvode, inicijative i tehnologije i da se uključe u društvenu kampanju.\nOvogodišnji Međunarodni festival zelene kulture “Green Fest” je održan uz pomoć Ministarstva omladine i sporta RS, Grada Beograda – Sekretarijata za zaštitu životne sredine i Sekretarijata za kulturu, i podršku kompanija Lenovo i Canon, kao i mnogobrojnih partnera i prijatelja.\nOvo su pobednici festivala zelene kulture “Green Fest” was last modified: November 3rd, 2014 by Redakcija\nKAKO PRIPREMITI DOBAR ISTRAŽIVAČKO RAZVOJNI PROJEKAT ZA HORIZONT 2020


TOYOTA ostvarila rekordan profit - Toyota club Serbia\non 11 maj 2018 .\nKako prenosi Tanjug, kvartalna dobit japanske automobilske kompanije Toyote uvećana je za 21 odsto, jer su rezanje troškova i procvat prodaje na pojedinim tržištima neutralisali negativne efekte skupih podsticaja koje je kompanija ponudila kupcima u SAD. Profit Toyote je u periodu januar-mart dostigao 480,8 milijardi jena (4,4 milijarde dolara), što je više u odnosu na 398 milijardi jena iz istog perioda prošle godine, prenosi agencija AP. Prihodi od kvartalne prodaje su porasli na 7.580 milijardi jena (69 milijardi dolara). “Odsustvo troškova povezanih sa masovnim opozivom Takatinih vazdušnih jastuka takođe je pomoglo poslovnim rezultatima”, poručuje potpredsednik Toyote Koji Kobajaši. U protekloj fiskalnoj godini, završenoj u martu ove godine, Toyota je ostvarila rekordan profit od 2.490 milijardi jena (23 milijarde dolara), što je za 36 odsto više u odnosu na prethodnu fiskalnu godinu. Istovremeno, prihodi su porasli za šest odsto na 268 milijardi dolara.\nToyota je u protekloj fiskalnoj godini prodala 10,44 miliona automobila u svetu, u odnosu na 10,25 iz prethodne fiskalne godine.\nU tekućoj fiskalnoj godini, koja se završava u martu 2019, Toyota očekuje prodaju od 10,5 miliona vozila.


U BiH najviše prvačića upisano u škole na području sarajevske općine Novi Grad - Radio Brčko distrikta BiH\nPočetna/Arhiva/U BiH najviše prvačića upisano u škole na području sarajevske općine Novi Grad\nRadio Brčko05.09.2019. - 14:11\n-Mislim da u Bosni i Hercegovini ni u jednom mjestu nije upisano toliko djece kao u općini Novi Grad, što me zaista čini radosnim. Darovali smo ih skromnim poklonima, ali tu smo da ih pratimo kroz njihov život, kroz realizaciju brojnih projekata. Trudimo se da popravljamo obdaništa, gradimo igrališta, a u saradnji sa naših 15 osnovnih škola u kojima gradimo sportske dvorane, obnavljamo učionice, organiziramo i školska takmičenja. Mi živimo zajedno sa svojih 15 osnovnih škola“, kazao je načelnik u obraćanju prisutnima, ističući da je najljepši dio života upravo onaj koji je vezan za naše najmlađe i da ovog momenta više od 11.000 učenika pohađa osnovne škole u Novom Gradu.\n„Volio bih da ova lijepa slika bude motiv onima koji ponekad kažu da ovdje nema budućnosti. Tamo gdje imamo 1.300 prvačića sigurno ima i budućnosti“, poručio je općinski načelnik Semir Efendić, saopćila je Press služba Novog Grada.\nNajveći broj prvačića u BiH Općina Novi Grad Sarajevo


RTS :: Vek od osnivanja Međunarodne organizacije rada, Brnabićeva u Ženevi\nSvet Vek od osnivanja Međunarodne organizacije rada, Brnabićeva u Ženevi\nutorak, 11. jun 2019, 19:30 -> 20:38\nU Ženevi se obležava stotinu godina rada Međunarodne organizacije rada. Konferenciji koja je organizovana tim povodom, prisustvuju svetski državnici koji su se založili za dostojanstvo radnika širom sveta.\nAngela Merkel, Emanuel Makron, Dmitrij Medvedev i mnogi drugi evropski i svetski zvaničnici, među kojima je i premijerka Srbije Ana Brnabić danas su u Ženevi. Oni su učesnici godišnje konferencije organizacije koja ove godine obeležava vek postojanja.\nMeđunarodna organizacija rada od kada je nastala kao deo Versajskog mirovnog sporazuma do danas ima isto načelo - trajni mir je moguć ako ima socijalne pravde. Na tome su insistirali i govornici.\nAngela Merkel, kancelarka Nemačke, rekla je da je potreban socijalni mir, fer uslovi rada i očuvanje ljudskog dostojanstva.\n"Međunarodna organizacija rada je mnogo toga postigla, ali je potrebno uložiti dodatne napore da se obezbede pristojni uslovi za rad", poručila je Merkelova.\nU nešto dužem govoru, francuski predsednik poručio je da je vreme za novi socijalni poredak, koji uključuje minimalnu zaradu i socijalnu zaštitu.\n"Brojni šefovi država i vlada u okviru Evropske unije su već otpočeli takve pregovore. U tom smislu, odajem priznanje premijerki Srbije. Potrebni su nam odgovarajući zakoni o radu, jer u Evropi sada postoje problemi koji nisu postojali ranije - demografski problemi. Istočnoevropske zemlje gube oko 20-30 posto populacije, jer se ljudi sele u Francusku gde su bolje plaćeni", kaže Emanuel Makron.\nBrnabić: Drago mi je da je Makron prepoznao mene i Srbiju\nAna Brnabić, predsednica Vlade Srbije, ističe da je velika pažnja posvećena govoru predsednika Makrona.\n"Drago mi je što je on prepoznao mene i Srbiju kao jednog od partnera i zemlju koja prolazi takođe kroz značajne reforme i u tom smislu izazove sa kojima se suočavaju zemlje kakva je Francuska", rekla je Brnabićeva.\nPremijerka kaže da se na skupu na neki način oseća kao slavljenica, jer je među osnivačima MOR 1919. godine bila i Kraljevina SHS.\nSrbija, danas ima 76 ratifikovanih konvencija organizacije, a ovde se nameću teme poput četrvrte industriske revolucije i radničkih prava.\n"Dobra stvar je sto smo mi u poslednjih pet godina više nego prepolovili nezaposlenost u Srbiji zahvaljujući strukturnim reformama koje su pokrenute 2014. Ali ono što nam ostaje kao izazov je svakako još uvek siva zona, odnosno sivo tržište i ljudi koji rade, a za to nisu ni adekvatno nagrađeni ili im se ne uplaćuju sve socijalne, zdravstvene, penzione kontribucije", kaže Brnabićeva.\nUčešće premijerke Ane Brnabić na Međunarodnoj konferenciji rada nastavlja se i sutra, kada će se zvanično obratiti u okviru programa za visoke zvanice.\n(sreda, 12. jun 2019, 17:09) - anonymous [neregistrovani]\n(utorak, 11. jun 2019, 21:26) - anonymous [neregistrovani]\n(utorak, 11. jun 2019, 21:15) - anonymouszik [neregistrovani]


HELP finansira nabavku štamparije za niški zatvor\nPočetak/Ekonomija/HELP finansira nabavku štamparije za niški zatvor\nPredstavnici organizacije Help – Hilfe zur Selbsthife e.V. i Kazneno-popravnog zavoda Niš, potpisaće u sredu ugovor o saradnji u okviru projekta „Podrška razvoju mikro biznisa u Srbiji, faza II“ koji finansira nemačka vlada, a sufinansiraju lokalni partneri. U okviru projekta KPZ dobija opremu za štamparsku radionicu, stručne obuke za osuđena lica i obuke za zaposlene u KPZ-u. Vrednost projekta je 30 hiljada evra, navodi se u saopštenju nemačke nevladine organizacije HELP.\nU cilju unapređenja programa tretmana i prihvata osuđenika, ugovor će potpisati Maja Bubanj, predstavnica NVO Help, i Aleksandar Grbović u ime Kazneno-popravnog doma Niš.\nOvim ugovorom, koji predviđa nabavku i instalaciju opreme ukupne vrednosti 30.000 evra za štamparsku radionicu KPZ-a, biće realizovan i program stručnog osposobljavanja osuđenih lica i obuka zaposlenih u KPZ-u.\nU saradnji sa ustanovama za izvršenje krivičnih sankcija, uključenim u projekat, Help vrši selekciju korisnika na osnovu prijave, socijalnih i ekonomskih kriterijuma, isplativosti i održivosti predložene poslovne ideje.\nPsiho-socijalna podrška za članove porodica bivših osuđenika biće obezbeđena u saradnji sa nevladinom organizacijom „Centar za ljudska prava“ iz Niša koja ima neophodnu ekspertizu u ovoj oblasti.\nOpšti cilj projekta je unapređenje sistema izvršenja krivičnih sankcija i postpenalnog prihvata, resocijalizacije i reintegracije osuđenih lica u društvenu zajednicu.\n„Primenom alternativnih sankcija uz poštovanje ljudskih prava i zaštitu ranjivih kategorija, povećava se efikasnost prihvata, obučavanja i zapošljavanja osuđenih lica i dugoročno prevenira povratništvo kriminalnim aktivnostima. Stručnim osposobljavanjem i radnim angažovanjem, osuđeno lice stiče neophodno iskustvo, dobija verifikovan sertifikat, ima bolji tretman u periodu izdržavanja kazne i priprema se za postpenalni prihvat“, navodi se u saopštenju organizacije HELP.\nProjekat „Podrška razvoju mikro biznisa u Srbiji II“ Help realizuje uz pomoć Nemačke vlade i ciljnih gradova Pirot i Zaječar, odnosno ustanova za izvršenje krivičnih sankcija Niš, Sremska Mitrovica i Valjevo i Zavoda za smeštaj odraslih Kragujevac.\nProjekat ukupne vrednosti 454.400 evra, u saradnji sa ciljnim gradovima i institucijama Help sprovodi od juna 2016. do kraja decembra 2017. godine.\nalternativne sankcije HELP KPZ Niš osuđeno lice Podrška razvoju mikro biznisa projekat Štamparija


SARAJEVO, Ministar finansija i trezora Bosne i Hercegovine Vjekoslav Bevanda je u razgovoru za Fenu kazao kako očekuje da će se ubrzati proces usvajanja budžeta institucija BiH za 2020. godinu, te da ukoliko bi to zavisilo samo od Ministarstva finansija i trezora BiH i njega osobno, budžet bi već bio usvojen.\n“Dakle, u proceduri donošenja Zakona o PDV-u ključni je Upravni odbor Uprave za neizravno oporezivanje (UNO) BiH i to tijelo, na čijem sam čelu, usvojilo je nacrt zakona o PDV-u i time je on već u proceduri. Taj je nacrt ranije upućen entiteskim nadležnim komisijama da se izjasne o tome, što je u skladu s procedurama bila obveza“, kaže ministar finansija i trezora BiH.\n“Znači, kao neko ko je akter ovih dešavanja, kao neko ko je čitao i razmatrao nacrt zakona o PDV-u i čiji potpis se stavlja na dokumentaciju da bi zakon uopšte krenuo dalje u proceduru, tvrdim i naglašavam da nije predložena viša stopa PDV-a i ona ostaje 17 posto. Nije predložena ni diferencirana stopa, nego je ovaj zakon usklađen s europskim direktivama i osavremenjen, a umnogome će olakšati rad poslovnim subjektima“, pojasnio je ministar Bevanda.\nTagovi: bevandaministarstvo finansija i trezora bihpdv


Holivud se sve više bavi uticajem ratova na američke vojnike i njihove porodice\nU filmu koji se nadavno pojavio u američkim bioskopima "In the Valley of Elah" Tomi Li Džons i Suzan Sarandon igraju roditelje ubijenog veterana iračkog rata. Ožalošćeni otac pomaže u rešavanju misterije u vezi sa smrću svog sina. Filmski kritičar Glasa Amerike Alen Silverman kaže daje to tek prvi u nizu filmova koji će se pojaviti narednih meseci, a koji se bave pitanjima rata i ratnih veterana.\n"U bioskope stiže film pod nazivom "The Kingdom", koji se dešava u Saudijskoj Arabiji, u kome se dešava razoran napad na američke civilne radnike u toj zemlji, posle čega selde pokušaji da se uhvate teroristi koji su počinili to delo".\nOd ostalih filmova sa sličnom tematikom tu su "Grace is Gone", sa Džonom Kjuzakom u ulozi oca dve devojčice, koji gubi ženu u Iraku, i "Rendition", u kome Riz Viderspun igra ženu čijeg muža egipatskog porekla su oteli američki agenti.\n"Lions for Lambs", film koji je režirao i u kome glavnu ulogu tumači Robert Redford, govori o profesoru idealisti koji mora da se suoči sa odlukom dvojice svojih studenata da se bore u Avganistanu.\nOstvarenje "Stop Loss" prati vojnika koji odbija da se vrati na ratište, dok "Redacted", reditelja Brajana De Palme, analizira američke vojnike koji se bore u Iraku. Svi ovi filmovi, kaže Silverman, bave se američkom politikom, vođenjem rata i njegovim uticajem na ljude koji se bore.\nDžonatan Kunc je predavač na odseku za pozorište, filmi televiziju na Kalifornijskom univerzitetu u Los Anđelesu, poznatom i po skraćenici UCLA. On smatra da su današnji filmovi drugačiji od onih koji su se bavili Drugim svetskim ratom, kada su Džon Vejn i Erol Flin rasturali neprijatelje na setovima unutar studija. Kako kaže, Holivud je tada bio potpuno podržavao rat koji se vodio posle japanskog napada na američku flotu u Perl Harburu.\n"Kada se 1941. dogodio Perl Harbur, Holivud je na mnogo različitih načina ušao u rat, uključujući specijalne emisije, igrane i filmove za obuku. Holivudske zvezde zabavljale su vojnike".\nKunc kaže da su tek po završetku rata u Holivudu počeli da se bave problemima veterana povratnika u ostvarenju "The Best Years of Our Lives".\n«On je dobio Oskara za najbolji film 1946. i bio je jednostavno orgroman hit svuda. Ostvario je veliki uspeh i do dana današnjeg je ostao divan film».\nTokom 1960-ih, televizija je snimke rata dovela u američke domove, dok su holivudski filmski stvaraoci uglavnomizbegavali rat u Vijetnamu. Bilo je izuzetaka, poput "Zelenih beretki", Džona Vejna iz 1968. koji je izazvao divljenje prema specijalnim jedinicama američke vojske.\nKritičar Alan Silverman kaže da Holivud funkcioniše sporo i da je obično potrebno dve godine od začetka ideje do objavljivanja filma. Oni koji su pravili današnje filmove rizikovali su da pitanja kojim se bave danas ne budu relevantna, ali kako kaže Silverman, s predsedseničkim izborima sledeće godine, napravili su dobru procenu.\nProfesor Džonatan Kunc smatra da ovi filmovi verovatno neće biti blokbasteri, sa nastavcima i televizijskim verzijama.\n"Međutim u Holivudu ima mesta i za takve filmove, koji nisu blokbasteri, koji su srednje budžetni i nisko budžetni, i to je otprilike utočište koje bi ovi filmovi mogli da pronađu. Takođe bih rekao da mnogo ljudi u holivudskoj zajednici ima liberalne stavove i daje ovo način na koji izražavaju svoje mišljenje i verujem da smatraju da tako donekle služe javnosti".\nKritičar Alen Silverman kaže da filmski stvaraoci možda žele da iskažu svoje mišljenje, ali da se u nekim od filmova vide pokušaji da se ostvari ravnoteža. U filmu "In the Valley of Elah" neke izmišljene likove igraju i pravi veterani rata u Iraku, koji daju glas razlozima za podršku borbe u toj zemlji.